text:
Bazinikela Bengaqhutywa Mntu
KUKHO oodade abakhutheleyo abaninizi abangatshatanga abakhonza apho kukho imfuneko engakumbi yabavakalisi boBukumkani. Abanye sele bekhonze kwamanye amazwe kangangamashumi eminyaka. Yintoni eyabanceda bakwazi ukufudukela kwilizwe lasemzini? Bafunde ntoni ekukhonzeni kwilizwe lasemzini? Bunjani ubomi babo ngoku? Siye sadlan’ indlebe naba makad’ enetha boodade. Ukuba ungudade ongatshatanga okunqwenela ngentliziyo yakhe yonke ukwenza lo msebenzi wanelisayo, siqinisekile ukuba uza kuzuza lukhulu kumava abo. Phofu ke, bonke abantu bakaThixo banokuzuza lukhulu kwimizekelo yabo.
YEKA UKUZEYA
Ngaba ukhe uzibuze ukuba ungakwazi ukuba nguvulindlela kwilizwe lasemzini ungatshatanga? UAnita ngoku oneminyaka eyi-75 naye wayezeya. Wakhulela eNgilani, waba nguvulindlela eneminyaka eyi-18. Uthi: “Ndandithanda ukufundisa abanye ngoYehova kodwa zange ndayicinga into yokuba ndingaze ndiye kukhonza kwilizwe lasemzini. Ndandingazange ndifunde lwimi lwasemzini ngaphambili yaye ndandiqinisekile ukuba ndandingasoze ndikwazi ukulufunda. Ngoko, ndothuka xa ndafumana isimemo sokuya kwiSikolo SaseGiliyadi. Ndandimangaliswe yinto yokuba umntu ongabalulekanga njengam afumane eso simemo. Kodwa ndazixelela oku: ‘Ukuba uYehova ucinga ukuba sindifanele, ndiza kuzama.’ Oko kwenzeka kwiminyaka engaphezu kwe-50 eyadlulayo. Ukususela ngoko, bendingumthunywa wevangeli eJapan.” UAnita wongezelela athi: “Ndiyathanda ukukhuthaza oodade abasakhulayo ukuba nabo babe ngoovulindlela kwilizwe lasemzini. Ndiyavuya kuba abaninzi baye bangabo.”
UKUQWEB’ ISIBINDI
Oodade abaninizi abaye bakhonza kwilizwe lasemzini, ekuqaleni babethandabuza ukuya kuloo mazwe. Basiqweba njani isibindi?
UMaureen oneminyaka eyi-64 uthi: “Ndakhula ndifuna ukuphila ubomi obunenjongo nokunceda abanye abantu.” Xa wayeneminyaka eyi-20 wafudukela eQuebec, eKhanada, apho kwakufuneka oovulindlela abangakumbi. “Kamva, ndafumana isimemo sokuya kwiSikolo SaseGiliyadi, kodwa ndandisoyika ukuya kwindawo endingayaziyo ngaphandle kwezihlobo zam.” Wongezelela esithi: “Ndandinexhala, ndingafuni ukushiya umama yedwa kuba wayesonga utata owayegula. Ndandithandaza ndilila ebusuku ndichazela uYehova ngala maxhala am. Xa ndancokola nabazali ngezi zinto zindixhalabisayo, bandicenga besithi mandisamkele eso simemo. Ndabona nendlela abazalwana noodade abanothando ababebaxhasa ngayo abazali bam. Ukubona indlela uYehova aye wabaxhasa ngayo kwandinceda ndamthemba ukuba uza kundixhasa nam. Ndatsho ndakulungela ukuhamba!” Ukususela ngo-1979, uMaureen ebengumthunywa wevangeli eNtshona Afrika kangangeminyaka engaphezu kwe-30. Ngoku unguvulindlela okhethekileyo eKhanada ngoxa esonga unina. Xa ecinga ngexesha awayekhonza ngalo kwilizwe lasemzini uthi: “UYehova ebesoloko endinika oko ndikudingayo xa ndikudinga kanye.”
UWendy, ngoku oneminyaka eyi-65, waba nguvulindlela eOstreliya engekadibanisi iminyaka eyi-20. Uthi: “Ndandineentloni, ndingakwazi ukuthetha nabantu endingabaziyo. Kodwa ukuba nguvulindlela kwandifundisa ukuthetha nabantu bonke ngoko ndatsho ndazithemba. Kamva, zathi shwaka ezo ntloni. Ubuvulindllela babundifundisa ukuba ndithembele ngoYehova, ibe loo nto yandenza ndayeka ukoyika ukuya kukhonza kwelinye ilizwe. Ndamenywa nangomnye udade ongatshatanga owayengumthunywa wevangeli eJapan kangangeminyaka engaphezu kwe-30 ukuba ndiye kushumayela khona kangangeenyanga ezintathu. Ukusebenza naye kwandenza ndanomdla ngakumbi wokufudukela kwelinye ilizwe.” Ngo-1986, uWendy wafudukela eVanuatu, ilizwe elibunjwa ziziqithi elikumgama omalunga neekhilomitha eziyi-1 770 kwimpuma yeOstreliya.
UWendy useseVanuatu, ukhonza kwiofisi yokuguqulela. Uthi: “Ndivuya nyhani ukubona indlela amaqela namabandla asekwa ngayo kwiindawo ezisemagqagaleni. Ukuncedisa kulo msebenzi kaYehova kwezi ziqithi liwonga elikhulu.”
UKumiko, ngoku oneminyaka eyi-65, wayenguvulindlela othe ngxi eJapan xa omnye uvulindlela awayeshumayela naye wathi mabafudukele eNepal. Uthi: “Wayendicenga qho, kodwa ndandingavumi. Ndandinexhala lokufunda ulwimi olutsha nelokuqhelana nendawo entsha. Ndandingenayo nemali yokufudukela kwelinye ilizwe. Ndisacinga njalo ukuba ndiza kuthini, ndafumana ingozi yesithuthuthu ndaya kulala esibhedlele. Ndathi ndilapho, ndacinga: ‘Andazi ukuba lindiphathele ntoni ingomso. Ndisenokugula kakhulu ndize ndingaphinde ndikwazi ukuba nguvulindlela kwelinye ilizwe. Bendingenakukhonza kwilizwe lasemzini nokuba ngunyaka nje omnye?’ Ndathandaza qho kuYehova ndicela andincede ukuba ndide ndihambe.” Emva kokuba ephumile esibhedlele, uKumiko watyelela eNepal, waza kamva wafudukela khona kunye novulindlela awayeshumayela naye.
Xa ecinga ngeminyaka ephantse yalishumi ekhonza eNepal, uKumiko uthi: “La miqobo yayikade ixabe phambi kwam, yavela yashenxa oku kwamanzi oLwandle Olubomvu. Ndivuya nyhani kuba ndiye ndaya kukhonza apho kukho imfuneko engakumbi. Yinto eqhelekileyo ukuba ndithi xa ndishumayela emzini, kufike abamelwane abahlanu okanye abathandathu beze kumamela. Nabantwana abancinci aba bembala baye bacele amaphecana athetha ngeBhayibhile. Ndiyakuthanda ukushumayela kule ntsimi inabantu abanomdla kangaka.”
UKUMELANA NEENGXAKI
Akumangalisi ukuba aba dade bangatshatanga banesibindi sidlane indlebe nabo beye badibana neengxaki. Baye bathini?
UDiane waseKhanada uthi: “Ekuqaleni, kwakunzima ukuba kude nentsapho yam.” Ngoku uneminyaka eyi-62, ibe ukhonze eIvory Coast (ngoku eyiCôte d’Ivoire) iminyaka eyi-20. “Ndathandaza kuYehova ndimcela ukuba andincede ndibathande abantu balapho. Omnye wabahlohli eGiliyadi, uMzalwan’ uJack Redford, wathi zisenokusiphazamisa zize zisothuse iimeko zeendawo esabelwe kuzo, ingakumbi ukubona abantu behlupheka. Kodwa wathi: ‘Sanukujonga ukuhlupheka kwabo. Bajongeni ebusweni nasemehlweni. Jongani indlela abavakalelwa ngayo xa besiva inyaniso.’ Ndenza kanye loo nto ibe ndasikelelwa ngokwenene! Xa ndixelela abanye umyalezo othuthuzelayo woBukumkani, ndandiye ndibabone apha ebusweni besiba nethemba.” Yintoni enye eyanceda uDiane waqhelana nokukhonza kwelinye ilizwe? “Kwizifundo zam zeBhayibhile ndaba ngumhlobo, ndaza ndavuya kakhulu xa zazisiba ngabakhonzi bakaYehova abathembekileyo. Indawo endandishumayela kuyo yaba likhaya lam. Njengokuba uYesu wathembisayo, ndifumene oomama nootata, abantakwethu noodadewethu.”
UAnne, ngoku oneminyaka eyi-46 ukhonza kwelinye ilizwe laseAsia apho umsebenzi wokushumayela ubekelwe imiqathango. Uthi: “Kwiminyaka endiye ndakhonza ngayo kumazwe asemzini, ndiye ndahlala noodade abaneemvelaphi nobuntu obahluke kakhulu kobam. Loo nto yayibangela ukuba ngamanye amaxesha sixabane yaye sivisane kabuhlungu. Xa oko kusenzeka, ndandizama ukusondela ngakumbi kubo ukuze ndiyazi ngcono indlela abenza ngayo izinto. Ndiye ndazama ukubathanda ngakumbi nokubacingela. Imiphumo iye yamihle kakhulu kuba ndinabahlobo endibathanda nyhani nabandinceda ndikwazi ukunyamezela esabelweni sam.”
Ngo-1993, u-Ute waseJamani, ngoku oneminyaka eyi-53, wabelwa ukuba abe ngumthunywa wevangeli eMadagascar. Uthi: “Ekuqaleni, kwakunzima ukufunda ulwimi lwalapho, ukuqhelana nemozulu eshushu, ukuphathwa sisifo sengcongconi, iiamoeba neentshulube. Kodwa baninzi abantu abandincedayo. Oodade balapho, abantwana babo kunye nezifundo zam zeBhayibhile zandiceda ndalufunda ulwimi lwalapho. Udade endandishumayela naye, ongumthunywa wevangeli wayendonga xa ndigula. Kodwa oyena mntu wandincedayo nguYehova. Ndandisoloko ndithandaza kuye ndimxelela onke amaxhala am. Emva koko ndandiye ndilinde ukuba imithandazo yam iphendulwe, ngamanye amaxesha kudlule iintsuku okanye iinyanga. Ayikho ingxaki eyamoyisayo uYehova.” Ngoku u-Ute uneminyaka eyi-23 ekhonza eMadagascar.
BASIKELELWE KAKHULU
Njengabanye abakhonza apho kufuneka abavakalisi abangakumbi, oodade abangatshatanga abakhonza kumazwe asemzini bathetha intw’ enye yokuba ubomi babo bungcono ngoku. Baye basikelelwa ngantoni?
UHeidi, waseJamani, ngoku oneminyaka eyi-73, ebengumthunywa wevangeli eIvory Coast (ngoku eyiCôte d’Ivoire) ukususela ngo-1968. Uthi: “Akukho nto indivuyisa njengokubona abantu endibafundise iBhayibhile ‘behamba enyanisweni.’ Abanye babantu endandibafundela iBhayibhile, ngoku bangoovulindlela nabadala. Abaninzi bandibiza Mama okanye Makhulu. Omnye umdala nomkakhe nabantwana babo sebendijonga njengelungu lentsapho yabo. Ngoko, uYehova undiphe unyana, umolokazana nabazukulwana abathathu.”
UKaren waseKhanada, ngoku oneminya eyi-72, ukhonze eNtshona Afrika iminyaka engaphezu kweyi-20. Uthi: “Ukuba ngumthunywa wevangeli kundifundise ukuzincama, ukuthanda abantu nomonde. Ukusebenza nabantu beentlanga ezininzi kundivule ingqondo. Ndifunde ukuba zininzi iindlela zokwenza izinto. Ndisikelelwe ngabahlobo abasehlabathini lonke! Ubomi bethu nezabelo zethu zitshintshile kodwa ubuhlobo bethu bona busenjengakuqala.”
UMargaret waseNgilani, ngoku oneminyaka eyi-79 ebengumthunywa wevangeli eLaos. Uthi: “Ukukhonza kwilizwe lasemzini kundenze ndazibonela ngokwam indlela uYehova abatsalela ngayo abantu beentlanga neemvelaphi ezahlukahlukeneyo kwintlangano yakhe. Oko kuye kwaluqinisa ukholo lwam. Kundenza ndingathandabuzi nakancinane ukuba nguYehova owalathisa intlangano yakhe nokuba iinjongo zakhe ziza kwenzeka.”
Oodade abangatshatanga abakhonza kumazwe asemzini bazenzele igama elihle enkonzweni kaThixo. Intle nyhani into abayenzayo. (ABagwe. 11:40) Kuyavuyisa ukubona inani labo lisanda. (INdu. 68:11) Ngaba wena awunakukwazi ukuhlengahlengisa iimeko zakho ukuze nawe ulandele umzekelo waba dade bakhutheleyo esidlane indlebe nabo kweli nqaku? Ukuba wenjenjalo, ngokuqinisekileyo uya ‘kungcamla uze ubone ukuba uYehova ulungile.’


c: text/html

text:
Ibali 2: Umyezo Omhle
KHAWUJONGE lo mhlaba! Zintle kunene zonke izinto! Jonga ingca nemithi, iintyatyambo nazo zonke izilwanyana. Ungayalatha na indlovu neengonyama?
Wabakho njani lo myezo mhle kangaka? Masibone indlela uThixo awasilungiselela ngayo umhlaba.
Kuqala, uThixo wenza ingca eluhlaza ukugubungela umhlaba owomileyo. Emva koko wenza zonke iintlobo zezityalo ezincinane, amatyholo kwanemithi. Ezi zinto zikhulayo zinceda ekuwenzeni mhle umhlaba. Kodwa zenza okungakumbi kunoko. Uninzi lwazo zikwakukutya okumnandi kuthi.
Kamva uThixo wenza iintlanzi ezidada emanzini neentaka ezibhabhayo. Wenza izinja, iikati, namahashe; izilwanyana ezikhulu nezincinane. Ziziphi izilwanyana ezihlala kufutshane nakowenu? Asimele ukuvuya na kuba uThixo wasenzela zonke ezi zinto?
Ekugqibeleni, uThixo wenza elinye icala lomhlaba layindawo ekhethekileyo. Le ndawo wathi ngumyezo wase-Eden. Yayigqibelele. Konke okukuyo kwakukuhle. Yaye uThixo wayefuna ukuba wonke umhlaba ube njengalo myezo mhle wayewenzile.
Kodwa khawuphinde uwujonge lo mfanekiso walo myezo. Ngaba uyayazi into eyabonwa nguThixo ukuba ayikho? Makhe sibone.
Imibuzo
- UThixo wawenza njani umhlaba ukuze ube likhaya lethu?
- Chaza iintlobo-ntlobo zezilwanyana awazenzayo uThixo. (Bona umfanekiso.)
- Wawukhetheke njani umyezo wase-Eden?
- UThixo wayefuna ube njani umhlaba?
Imibuzo eyongezelelekileyo
- Funda iGenesis 1:11-25.
Wadala ntoni uThixo ngosuku lwesithathu? (Gen. 1:12)
Kwenzeka ntoni ngosuku lwesine lokudala? (Gen. 1:16)
Ziziphi izilwanyana awazenzayo uThixo ngosuku lwesihlanu nolwesithandathu? (Gen. 1:20, 21, 25)
- Funda iGenesis 2:8, 9.
Yiyiphi imithi emibini ekhethekileyo awayibekayo uThixo emyezweni, yaye yayifuzisela ntoni?

robotstxt: allowed

filter: keep


text:
Intsomi 3: Bonke Abantu Abalungileyo Baya Ezulwini
Yavela phi le ntsomi?
Emva kokufa kwabapostile bakaYesu, ekuqaleni kwenkulungwane yesibini yeXesha Eliqhelekileyo kwavela Abaseki BeCawa. INew Catholic Encyclopedia (2003), Umqulu 6, kwiphepha 687 ithi xa ichaza iimfundiso zabo: “Eyona nto yayifundiswa yayikukuba uyolo lwasezulwini lufunyanwa ngumphefumlo ophume emzimbeni ngoko nangoko emva kokuba uye wahlanjululwa.”
Ifundisa ntoni yona iBhayibhile?
“Banoyolo abo banomoya wobulali, kuba baya kuwudla ilifa umhlaba.”—Mateyu 5:5.
Nangona uYesu wathembisa abafundi bakhe ukuba wayeza kubalungiselela indawo ezulwini, akazange athi bonke abantu abalungileyo baza kuya apho. (Yohane 3:13; 14:2, 3) Khumbula ukuba uYesu wathandazela ukuba ukuthanda kukaThixo “kwenziwe emhlabeni, njengasezulwini.” (Mateyu 6:9, 10) Amalungisa aza kuya kwiindawo ezimbini. Iqaqobana lawo liza kulawula ezulwini noKristu, aze amaninzi kuwo aphile apha emhlabeni ngonaphakade.—ISityhilelo 5:10.
Njengoko iminyaka yayihamba, icawa yayitshintsha indima yayo emhlabeni. Lwaphumela entwenini olo tshintsho? IThe New Encyclopædia Britannica ithi: “Icawa yabuthathela indawo uBukumkani bukaThixo obabulindelwe ngabantu.” Icawa yafumana amandla angakumbi ngokungenelela kwipolitiki, ngaloo ndlela igatya isiluleko sikaYesu esicacileyo sokuba abalandeli bakhe babengafanele babe ‘yinxalenye yehlabathi.’ (Yohane 15:19; 17:14-16; 18:36) Icawa yaphenjelelwa nguMlawuli waseRoma uConstantine ukuba ingxenge ezinye zeenkolelo zayo, kuquka nokuba unjani kanye kanye uThixo.
Funda ezi vesi zeBhayibhile: INdumiso 37:10, 11, 29; Yohane 17:3; 2 Timoti 2:11, 12
INYANISO:
Inkoliso yabantu iza kuphila ngonaphakade emhlabeni—kungekhona ezulwini
Funda Okungakumbi
Kwenzeka Ntoni Xa Umntu Eswelekile?
IBhayibhile inamabali abantu abasibhozo abavuswa ekufeni. Bathi kunjani engcwabeni?


text:
ISIHLOMELO
“Umphefumlo” ‘Nomoya’—Athetha Ukuthini Kanye Kanye La Magama?
XA USIVA igama elithi “umphefumlo” nelithi “umoya,” yintoni ethi qatha engqondweni yakho? Abaninzi bakholelwa ukuba la magama abhekisela kwinto engabonakaliyo nengafiyo ephilayo kuthi ngaphakathi. Bacinga ukuba xa umntu esifa, le nto ingabonakaliyo iyaphuma emzimbeni ize iqhubeke iphila. Ekubeni le nkolelo idumile, abaninzi bayamangaliswa kukufunda ukuba ayikho kwaphela eBhayibhileni. Ngoko, uyintoni umphefumlo nomoya ngokutsho kweLizwi likaThixo?
INDLELA IBHAYIBHILE EWUCHAZA NGAYO “UMPHEFUMLO”
Okokuqala, makhe sihlolisise umphefumlo. Mhlawumbi usakhumbula ukuba ekuqaleni iBhayibhile yayibhalwe ngesiHebhere nesiGrike. Xa bethetha ngomphefumlo, ababhali beBhayibhile basebenzisa igama lesiHebhere elithi ne′phesh okanye elesiGrike elithi psy·khe′. La magama avela ngaphezu kwezihlandlo ezingama-800 eZibhalweni, yaye INguqulelo Yehlabathi Elitsha isoloko iwaguqulela ngokuthi “umphefumlo.” Xa uhlolisisa indlela elisetyenziswe ngayo igama elithi “umphefumlo” okanye “imiphefumlo” eBhayibhileni, kuyacaca ukuba ngokuyintloko eli gama libhekisela (1) ebantwini, (2) kwizilwanyana, okanye (3) kubomi bomntu okanye besilwanyana. Makhe sihlolisise ezinye zezibhalo ezichaza ezi ndlela zintathu lisetyenziswa ngazo eli gama.
Abantu. “Ngemihla kaNowa . . . abantu abambalwa, oko kukuthi, imiphefumlo esibhozo, bathwalwa ngokukhuselekileyo emanzini.” (1 Petros 3:20) Kucacile ukuba apha igama elithi “umphefumlo” libhekisela ebantwini—uNowa, umfazi wakhe, oonyana bakhe abathathu, nabafazi babo. IEksodus 16:16 ikhankanya imiyalelo eyanikwa amaSirayeli ngokuphathelele ukubuthwa kwemana. Anikwa lo myalelo: ‘Buthani inxalenye yayo ngokwenani lemiphefumlo ngamnye wenu anayo ententeni yakhe.’ Ngoko ayemele abuthe imana elingene inani labantu kwintsapho nganye. Eminye imizekelo eseBhayibhileni yokusetyenziswa kwegama “umphefumlo” okanye “imiphefumlo” ukubhekisela emntwini okanye ebantwini, ifumaneka kwiGenesis 46:18; kuYoshuwa 11:11; kwiZenzo 27:37; nakwabaseRoma 13:1.
Izilwanyana. Kwingxelo yeBhayibhile ethetha ngendalo, sifunda oku: “Wahlabela mgama ke uThixo wathi: ‘Amanzi makanyakazele inyakanyaka yemiphefumlo ephilayo yaye makuphaphazele izidalwa eziphaphazelayo phezu komhlaba ebusweni besibhakabhaka samazulu.’ Wahlabela mgama ke uThixo wathi: ‘Umhlaba mawuvelise imiphefumlo ephilayo ngohlobo lwayo, izilwanyana zasekhaya nezinambuzane namarhamncwa omhlaba ngohlobo lwawo.’ Kwaza kwaba njalo.” (Genesis 1:20, 24) Kule ngxelo, kuthethwa ngeentlanzi, izilwanyana zasekhaya, namarhamncwa asendle, kodwa kusetyenziswe igama elinye kuzo zonke—“imiphefumlo.” Iintaka nezinye izilwanyana zikwabizwa ngokuba ziyimiphefumlo nakwiGenesis 9:10; iLevitikus 11:46; neNumeri 31:28.
Ubomi bomntu. Maxa wambi igama elithi “umphefumlo” libhekisela kubomi bomntu. UYehova wathi kuMoses: “Afile onke amadoda awayezingela umphefumlo wakho.” (Eksodus 4:19) Yintoni le yayizingelwa ziintshaba zikaMoses? Zazifuna ukuthabatha ubomi bukaMoses. Enye ingxelo ithi, ngoxa uRakeli wayezala unyana wakhe uBhenjamin, ‘waphuma umphefumlo wakhe (kuba wafa).’ (Genesis 35:16-19) Ngelo xesha, uRakeli waphulukana nobomi bakhe. Kwakhona hlolisisa amazwi kaYesu athi: “Ndingumalusi omhle; umalusi omhle unikezela umphefumlo wakhe ngenxa yezimvu.” (Yohane 10:11) UYesu wanikela ngomphefumlo, okanye ubomi bakhe, ngenxa yoluntu. Kwezi ndinyana zeBhayibhile, kucacile ukuba igama elithi “umphefumlo” libhekisela kubomi bomntu. Uya kufumana imizekelo engakumbi yokusetyenziswa kwegama elithi “umphefumlo” ngale ndlela kweyoku-1 yooKumkani 17:17-23; kuMateyu 10:39; kuYohane 15:13; nakwiZenzo 20:10.
Njengoko uqhubeka ufundisisa iLizwi likaThixo uya kufumanisa ukuba ayikho naphi na eBhayibhileni indawo ethi “umphefumlo” “awufi” okanye “uphila ngonaphakade.” Kunoko, iZibhalo zithi umphefumlo uyafa. (Hezekile 18:4, 20) Ngoko, iBhayibhile ibhekisela kumntu ofileyo ngokuthi “umphefumlo ofileyo.”—Levitikus 21:11.
UKUCHAZWA ‘KOMOYA’
Ngoku makhe sihlolisise indlela iBhayibhile elisebenzisa ngayo igama elithi “umoya.” Abanye abantu bacinga ukuba “umoya” yenye nje indlela obizwa ngayo “umphefumlo.” Kodwa akunjalo. IBhayibhile ichaza ngokucacileyo ukuba “umoya” ‘nomphefumlo’ zizinto ezimbini ezahlukeneyo. Zahlukene njani?
Ababhali beBhayibhile basebenzisa igama lesiHebhere elithi ru′ach nelesiGrike elithi pneu′ma xa babebhekisela ‘kumoya.’ IZibhalo ziyayichaza intsingiselo yala magama. Ngokomzekelo, iNdumiso 104:29 ithi: “Ukuba uyawususa umoya [ru′ach] wazo [Yehova], ziyabhubha, zibuyele eluthulini lwazo.” Yaye uYakobi 2:26 uthi “umzimba ngaphandle komoya [pneu′ma] ufile.” Ngoko, kwezi ndinyana, “umoya” ubhekisela kwinto ewenza uphile umzimba. Ngaphandle komoya, umzimba uyafa. Ngoko ke, eBhayibhileni igama elithi ru′ach aliguqulelwa nje kuphela ngokuthi “umoya,” kodwa likwaguqulelwa nangokuthi “amandla,” okanye amandla obomi. Ngokomzekelo, uThixo wathi ngokuphathelele uMkhukula womhla kaNowa: “Ndizisa unogumbe wamanzi emhlabeni ukuze onakalise yonke inyama asebenzayo kuyo amandla obomi [ru′ach] phantsi kwamazulu.” (Genesis 6:17; 7:15, 22) Ngoko “umoya” ubhekisela kumandla angabonakaliyo azinik’ ubomi zonke izidalwa eziphilayo.
Umphefumlo nomoya aziyonto inye. Umzimba usebenzisa umoya njengokuba nonomathotholo esebenzisa amandla ebhetri—ukuze usebenze. Singakuzekelisa oku ngonomathotholo omncinane. Xa ufaka iibhetri kunomathotholo omncinane uze uwukhalise, amandla akwezo bhetri enza ukuba usebenze unomathotholo. Kodwa ngaphandle kweebhetri, unomathotholo ufile. Nonomathotholo osebenza ngombane ufile xa kungekho mandla ombane. Ngokufanayo, umoya ungamandla enza ukuba umzimba wethu uphile. Yaye njengamandla ebhetri, umoya awunazimvakalelo yaye awukwazi kucinga. Ungamandla nje kuphela, awungomntu. Kodwa ngaphandle kwaloo moya, okanye amandla obomi, imizimba yethu ‘iyabhubha ize ibuyele eluthulini,’ njengoko umdumisi watshoyo.
Xa ithetha ngokufa komntu, iNtshumayeli 12:7 ithi: “Uthuli [lomzimba wakhe] lubuyela emhlabeni njengoko lwalunjalo nomoya ubuyele kuThixo oyinyaniso owawunikayo.” Xa umoya, okanye amandla obomi, ephuma emzimbeni, umzimba uyafa uze ubuyele apho wawuvela khona—eluthulini. Ngokufanayo, nawo amandla obomi abuyela apho ayevela khona—kuThixo. (Yobhi 34:14, 15; INdumiso 36:9) Oku akuthethi ukuba amandla obomi akhenketha ngokoqobo aye ezulwini. Kunoko, kuthetha ukuba xa umntu esifa, ithemba lokuphinda aphile lixhomekeke kuYehova uThixo. Lilonke singathi, ubomi bakhe busezandleni zikaThixo. NguThixo kuphela onokwenza ukuba umoya, okanye amandla obomi, abuyiselwe kuloo mntu ukuze aphile kwakhona.
Kukhuthaza ngokwenene ukwazi ukuba yiloo nto kanye aza kuyenza uThixo kubo bonke abo balele “kumangcwaba enkumbulo”! (Yohane 5:28, 29) Ngexesha lovuko, uYehova uza kumnika umzimba omtsha umntu olele ekufeni, aze awenze uphile ngokuthi afake umoya, okanye amandla obomi. Liya kuchulumancisa gqitha elo xesha!
Ukuba ufuna ukufunda ngakumbi ngendlela elisetyenziswe ngayo eBhayibhileni igama elithi “umphefumlo” nelithi “umoya,” uya kufumana inkcazelo ebalulekileyo kwincwadana enemifanekiso ethi Kwenzeka Ntoni Kuthi Xa Sisifa? Nakwiphepha 196-200, nelama-283-87 lencwadi ethi Ukuqiqa NgeZibhalo, ezipapashwe ngamaNgqina kaYehova.


text:
Fundisa Abantwana Bakho
Ngaba Wakhe Waziva Ulikheswa?
IKHESWA ngumntu obukulwayo. Mhlawumbi unebala elahlukileyo, ungowolunye uhlanga okanye uthetha olunye ulwimi. Ngaba wakha waziva ulikheswa?— *
Makhe sithethe ngendoda eyakhe yaziva ngaloo ndlela. Igama layo yayinguMefibhoshete. Makhe sifunde ukuba wayengubani nesizathu sokuba avakalelwe ngaloo ndlela. Ukuba waziva ulikheswa, ungafunda lukhulu kuMefebhoshete.
UMefibhoshete wayengunyana kaYonatan, umhlobo osenyongweni kaDavide. Ngaphambi kokuba uYonatan afe emfazweni, wayolela wathi kuDavide: ‘Uzugcin’ abantwana bam.’ UDavide waba ngukumkani. Emva kweminyaka, wawakhumbula amazwi kaYonatan kwaye uMefibhoshete wayesaphila. Xa wayesengumntwana, wenzakala. Emva kwaloo ngozi akazange akwazi ukuhamba ubomi bakhe bonke. Ngaba uyasibona isizathu sokuba azive elikheswa?—
UDavide wayefuna ukumenzela izinto ezintle unyana kaYonatan. UDavide walungiselela ukuba uMefibhoshete akhelwe umzi kufutshane nowakhe eYerusalem, waza wamgcinela indawo etafileni yakhe. UTsibha, oonyana bakhe kunye nezicaka zakhe, babeza kuba zizicaka zikaMefibhoshete. UDavide wamwonga ngokwenene unyana kaYonatan! Ngaba uyazi ukuba kwenzeka ntoni emva koko?—
Kwabakho iingxaki emzini kaDavide. UAbsalom, omnye woonyana bakaDavide, wamvukela kuba efuna ukuba ngukumkani. Kwafuneka uDavide asabe ukuze asindise ubomi bakhe. UMefibhoshete wayefuna ukuhamba noDavide kunye nabanye abantu ababehamba naye. Aba bahlobo bakaDavide babesazi ukuba nguye ofanele abe ngukumkani. Kodwa uMefibhoshete akazange ahambe kuba wayengakwazi ukuhamba.
UTsibha waxelela uDavide ukuba uMefibhoshete usele kuba efuna ukuba ngukumkani. UDavide wabukholelwa obu buxoki! Wonke umhlaba kaMefibhoshete wawunika uTsibha. Emva koko uDavide wamoyisa uAbsalom waza wabuyela eYerusalem. Akufika uDavide weva icala likaMefibhoshete. UDavide wagqiba kwelokuba uMefibhoshete noTsibha babelane ngomhlaba. Ucinga ukuba yintoni eyenziwa nguMefibhoshete?—
Akazange asikhalazele isigqibo sikaDavide. UMefibhoshete wayesazi ukuba ukumkani ufuna uxolo ukuze awenze kakuhle umsebenzi wakhe. Ngoko wawunika uTsibha wonke loo mhlaba. Into eyayibalulekile kuMefibhoshete yayikukuba umkhonzi kaYehova uDavide wayebuyele eYerusalem esengukumkani.
UMefibhoshete wehlelwa zizinto ezibuhlungu. Wayedla ngokuziva elikheswa. Kodwa uYehova wayemthanda yaye wamnyamekela. Yintoni esinokuyifunda koku?— Nokuba senza into elungileyo, bakhona abaza kuxoka ngathi. UYesu wathi: “Ukuba ihlabathi linithiyile, niyazi ukuba liye lathiya mna ngaphambi kokuba lithiye nina.” Abantu bade bambulala nokumbulala uYesu! Sinokuqiniseka ukuba, xa sisenza izinto ezilungileyo, uThixo oyinyaniso, uYehova uya kusithanda—noNyana wakhe, uYesu uya kusithanda.
Funda eBhayibhileni yakho
^ isiqe. 3 Ukuba ufunda nomntwana, isikhewu senzelwe ukuba umvumele aphendule.


text:
Ngaba Ubusazi?
Yayingubani uyise kaYosefu?
UYosefu, umchweli waseNazarete, yindoda eyakhulisa uYesu njengonyana wayo. Kodwa yayingubani uyise kaYosefu? Umlibo wokuzalwa kaYesu kwincwadi yeVangeli kaMateyu uthetha ngoYakobi othile, ngoxa okaLuka wona usithi uYosefu ‘ngunyana kaHeli.’ Kutheni ingathi ziyaphikisana nje?—Luka 3:23; Mateyu 1:16.
Ingxelo kaMateyu ithi: “UYakobi wazala uYosefu,” isebenzisa igama lesiGrike elibonisa ngokucacileyo ukuba nguYakobi uyise kaYosefu. Ngoko uMateyu wayelanda umnombo kaYosefu, umnombo wookumkani ababephuma kuDavide, owawubonisa ukuba ngokusemthethweni ilungelo lokuhlala etroneni lalimele lidluliselwe kuYesu owayekhuliswe nguYosefu njengonyana wakhe.
Kwelinye icala, ingxelo kaLuka yona ithi: ‘UYosefu, unyana kaHeli.’ Ibinzana elithi, “unyana ka-,” linokuqondwa njengelithetha “umkhwenyana ka-.” Le nto iyafana noko kubhalwe kuLuka 3:27, apho uShelatiyeli, oyise wakhe inguYekoniya, echazwa ‘njengonyana kaNeri.’ (1 Kronike 3:17; Mateyu 1:12) Kusenokwenzeka ukuba uShelatiyeli wayetshate nentombi kaNeri, waza waba ngumkhwenyana wakhe. NoYosefu ke ‘wayengunyana’ kaHeli, kuba wayetshate intombi kaHeli enguMariya. Ngoko uLuka ulanda umnombo kaYesu “ngokwasenyameni,” esebenzisa unina, uMariya. (Roma 1:3) Ngenxa yoko iBhayibhile isinika iminombo emibini kaYesu esincedayo.
Ngawaphi amalaphu needayi ezazikho ngamaxesha okubhalwa kweBhayibhile?
Mandulo eMbindi-Mpuma kwakusetyenziswa kakhulu uboya begusha, obebhokhwe nobenkamela ukuze kwenziwe amalaphu. Awona malaphu ayexhaphakile yayingawoboya begusha, kwaye iBhayibhile idla ngokuthetha ngeegusha, ukucheba iigusha, nempahla yoboya begusha. (1 Samuweli 25:2; 2 Kumkani 3:4; Yobhi 31:20) Iflakisi, ekwakuveliswa ngayo ilinen, yayilinywa eYiputa nakwaSirayeli. (Genesis 41:42; Yoshuwa 2:6) AmaSirayeli amaxesha okubhalwa kweBhayibhile kusenokwenzeka ukuba ayengawulimi umqhaphu, kodwa iZibhalo zibonisa ukuba wawusetyenziswa ePersi. (Estere 1:6) Isilika yayibiza kakhulu yaye ililaphu lodidi, ekusenokwenzeka ukuba yayithengwa kuphela ngabarhwebi ababehamba baye kufika kwiMpuma Ekude.—ISityhilelo 18:11, 12.
Incwadi ethi Jesus and His World ithi: “Uboya babuyimibala eyahlukeneyo yemvelo, ukusuka kobumhlophe qhwa ukuya kobumdaka ngebala.” Ukongezelela, obu boya babudla ngokudaywa. Idayi emfusa ebiza kakhulu yayidla ngokufunyanwa koonokrwece abathile ibe kwakusetyenziswa iintlobo ngeentlobo zezityalo, iingcambu, amagqabi, nezinambuzane ukuze kuveliswe idayi ebomvu, emthubi, ebhlowu nemnyama.


text:
FEBRUWARI 11, 2013
ERASHIYA
“Asisekho Kunyaka Ka-1937”
NgoAprili 16, 2012, kwisixeko sasePerm’ esikumbindi weRashiya, elinye iNgqina likaYehova, uAleksandr Solovyov, wadliwa imali eyi-R260 ngenxa yokuququzelela ‘inkonzo engekho mthethweni’ eyaqhutywa kwiiholo eqeshwayo.
Emva kokuphulaphula bonke “ubungqina” besi simangalo, ijaji yenkundla yesithili yasitshintsha isigqibo esasenziwe yinkundla ephantsi yaza yayalela ukuba angayibhatali loo mali.
Le jaji yafunda isigqibo esenzileyo yaza yajika yajonga eli Ngqina yathi: “
Ngaphandle nje komthetho othetha le namhlanje uze uthethe leya ngomso nokungathandwa ngabantu abathile, asisekho kunyaka ka-1937 apho besinokwenza ngathi asibbuboni ubungqina obucacileyo. Ngamana abantu bangalungiseka baze babe nemilinganiselo emihle yokuziphatha ngenxa yomsebenzi wokufundisa eniwenzayo.”
NgoJulayi 1937, uStalin owayenguzwi lakhe eSoviet wakhupha uMyalelo i-00447, owabangela uloyiko olukhulu. Nabani na owayengavumelani norhulumente wayebanjwa aze asiwe enkundleni nokuba akukho bungqina bubambekayo. Iingxelo zabasemagunyeni zibonisa ukuba amashumi amawaka abantu athunyelwa kwiinkampu ekwakusetyenzwa kuzo yaye abangaphezu kwe-300 000 bagwetyelwa ukufa.


text:
Fundisa Abantwana Bakho
Ngaba Ukhe Ube Nomona? AbantakwaboYosefu Babenawo
MAKHE sithethe ngentsingiselo yegama elithi umona. Ngaba wakha waziva ungamthandi omnye umntu kuba kusithiwa ulungile, uyajongeka okanye ukrelekrele? *— Yiloo nto ke eyenzekayo xa umonela umntu.
Abantwana banokuba nomona xa abazali bethanda omnye umntwana ngaphezu kwabo. IBhayibhile ithetha ngentsapho eyaba nengxaki enkulu ngenxa yomona. Makhe siyiqwalasele le ngxaki nesifundo esinokusifunda.
UYosefu wayengunyana kaYakobi we-11 yaye abantakwabo babemmonela. Ngaba uyasazi isizathu?— Kwakungenxa yokuba uyise uYakobi wayemthanda uYosefu. Ngokomzekelo, uYakobi wamenzela idyasi entle enemigca. UYakobi wayemthanda gqitha uYosefu ngenxa yokuba “wayengunyana wasebudaleni bakhe” ekwalizibulo lomfazi wakhe awayemthanda, uRakeli.
IBhayibhile ithi: “Bakubona abantakwabo ukuba uyise wayemthanda ngaphezu kwabo bonke abantakwabo, bamthiya.” Ngenye imini uYosefu waxelela intsapho yakhe ukuba uphuphe iqubuda kuye, kuquka noyise. IBhayibhile ithi, “bamkhweletela ke abantakwabo,” kangangokuba noyise wamkhalimela ngenxa yeli phupha.—Genesis 37:1-11.
Kamva, xa uYosefu wayeneminyaka eli-17 ubudala, abantakwabo babesalusa izimvu neebhokhwe kude nekhaya. UYakobi wathumela uYosefu ukuba aye kukhangela ukuba basaphila na. Ngaba uyayazi into abafuna ukuyenza bakumbona? — Bafuna ukumbulala! Kodwa ababini kubo, uRubhen noYuda bala.
Xa kwadlula abarhwebi besiya eYiputa uYuda wathi: ‘Masimthengise.’ Bamthengisa. Emva koko baxhela ibhokhwe baza idyasi kaYosefu bayithi nkxu egazini layo. Kamva, baya kuyibonisa uyise waza wakhala esithi: “Umele ukuba uqwengwe lirhamncwa elikhohlakeleyo!”—Genesis 37:12-36.
Ekuhambeni kwexesha uFaro umlawuli waseYiputa wamthanda uYosefu. Oku kwakungenxa yokuba uThixo wamnceda wakwazi ukuchaza intsingiselo yamaphupha amabini kaFaro. Elokuqala lalingeenkomo ezisixhenxe ezityebileyo zilandelwa ziinkomo ezisixhenxe ezibhityileyo. Iphupha lesibini lelezikhwebu ezisixhenxe ezityebileyo nezisixhenxe ezingcakacileyo. UYosefu wathi omabini la maphupha, athetha ukuba kuza iminyaka esixhenxe yendyebo enkulu eya kulandelwa yiminyaka esixhenxe yendlala. UFaro wammisela ukuba aqokelele ukutya kuloo minyaka yentlutha elungiselela iminyaka yendlala eyayiza kulandela.
Yathi yakufika indlala, intsapho yakuloYosefu eyayihlala kude yafuna ukutya. UYakobi wathuma abantakwaboYosefu abalishumi eYiputa ukuba baye kufuna ukutya. Badibana noYosefu kodwa babengamazi. UYosefu akazange azichaze, kodwa wafuna ukuqonda ukuba sitshintshile na isimo sengqondo sabo, waza wabona indlela ababezisola ngayo ngokumphatha kakubi. Wandula ke wabaxelela ukuba ungubani. Bavuya ngokwenene bakuva oko.—Genesis, isahluko sama-40 ukusa kwesama-45.
Yintoni onokuyifunda kweli bali leBhayibhile ngokuba nomona?— Ukuba nomona kunokubangela ingxaki enkulu, kude kwenze umntu enzakalise umntakwabo! Masifunde IZenzo 5:17, 18 neZenzo 7:54-59 size sibone ukuba umona wabangela ukuba abantu benze ntoni kubafundi bakaYesu.— Emva kokuba ufunde le ngxelo, ngaba uyasibona isizathu sokuba kufuneka sikulumkele ukuba nomona?—
UYosefu waphila iminyaka eli-110. Wakhulisa abantwana, wanabazukulwana nabantwana babazukulwana. Sinokuqiniseka ukuba uYosefu wabafundisa ukuba bathandane, bangamonelani.—Genesis 50:22, 23, 26.
^ isiqe. 3 Ukuba ufunda nomntwana, umgca odibana nawo wenzelwe ukuba unqumame uze umnike ithuba lokuphendula.


text:
Ibali 42: Idonki Iyathetha`
NGABA wakha wayiva idonki ithetha? ‘Hayi,’ unokutsho. ‘Izilwanyana azinakuthetha.’ Kodwa iBhayibhile ithi idonki yathetha. Masibone ukuba kwenzeka njani oku.
AmaSirayeli phantse ukuba sele ekulungele ukungena elizweni lakwaKanan. UBhalaki, ukumkani wakwaMowabhi, uyawoyika amaSirayeli. Ngoko uthumela ukuba kubizwe inene elinguBhileham ukuza kuqalekisa amaSirayeli. UBhalaki uthembisa ukunika uBhileham intywenka yemali, ngoko uBhileham ukhwela edonkini yakhe aze aqalise uhambo lwakhe ukuza kubona uBhalaki.
UYehova akafuni ukuba uBhileham aqalekise abantu Bakhe. Ngoko uthumela ingelosi enekrele elide ukuze ime endleleni inqande uBhileham. UBhileham akayiboni ingelosi, kodwa idonki yakhe iyayibona. Ngoko idonki izama ukuyibaleka ingelosi, ize ekugqibeleni ilale phantsi endleleni. UBhileham uyacaphuka, aze ayibethe ngentonga idonki yakhe.
UYehova ubangela uBhileham eve idonki yakhe ithetha naye. ‘Ndenze ntoni na undibetha nje?’ idonki iyabuza.
‘Undenza isidenge,’ utsho uBhileham. ‘Ukuba bendinekrele ngendikubulala!’
‘Ndakha ndakuphatha ngolu hlobo na ngaphambili?’ idonki iyabuza.
‘Hayi,’ uphendula atsho uBhileham.
Ngoko uYehova wenza uBhileham ayibone ingelosi enekrele imi endleleni. Ingelosi ithi: ‘Ubuyibethela ntoni na idonki yakho? Ndize kuvala indlela yakho, kuba akufanele kuya kuqalekisa amaSirayeli. Ukuba idonki yakho ibingazamanga ukundibaleka, ngendikubethe wafa, kodwa ngendingayenzakalisanga idonki yakho.’
UBhileham uthi: ‘Ndonile. Bendingazi ukuba umi endleleni.’ Ingelosi iyamyeka ahambe uBhileham, aze aye kubona uBhalaki. Sekunjalo uzama ukuwaqalekisa amaSirayeli, kodwa kunoko, uYehova umenza awasikelele izihlandlo ezithathu amaSirayeli.
Numeri 21:21-35; 22:1-40; 23:1-30; 24:1-25.
Imibuzo
- Ngubani uBhalaki, yaye kutheni ethumela ukuba kubizwe uBhileham?
- Kutheni idonki kaBhileham ilala phantsi endleleni?
- UBhileham uyiva isithini idonki?
- Ithini ingelosi kuBhileham?
- Kwenzeka ntoni xa uBhileham ezama ukuqalekisa amaSirayeli?
Imibuzo eyongezelelekileyo
- Funda iNumeri 21:21-35.
Kwakutheni ukuze uSirayeli oyise uKumkani uSihon wama-Amori noKumkani uOgi waseBhashan? (Num. 21:21, 23, 33, 34)
- Funda iNumeri 22:1-40.
Yayiyintoni injongo yokuzama kukaBhileham ukuqalekisa amaSirayeli, yaye sinokufunda ntoni koku? (Num. 22:16, 17; IMize. 6:16, 18; 2 Pet. 2:15; Yude 11)
- Funda iNumeri 23:1-30.
Nangona uBhileham wayethetha ngathi ngumkhonzi kaYehova, izenzo zakhe zabonisa njani ukuba wayengenguye? (Num. 23:3, 11-14; 1 Sam. 15:22
- Funda iNumeri 24:1-25.
Le ngxelo yeBhayibhile ilomeleza njani ukholo lwethu ekuphunyezweni kwenjongo kaYehova? (Num. 24:10; Isa. 54:17)


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
6 Kungelo xesha awathi uDariyo ukumkani wakhupha umyalelo, yaye bahlolisisa endlwini yeengxelo+ zobuncwane ezazibekwe eBhabhiloni.
2 Yaye e-Ekbhatana, kwindawo enqatyisiweyo eyayikwiphondo laseMedi,+ kwafunyanwa umsongo, nesaziso esibhaliweyo ngokusingisele koku kubhalwe oku kuso:
3 “Ngonyaka wokuqala kaKoreshi ukumkani,+ uKoreshi ukumkani wakhupha umyalelo ngokuphathelele indlu kaThixo eseYerusalem: Indlu mayakhiwe kwakhona njengendawo abaza kunikela kuyo imibingelelo,+ neziseko zayo mazizinziswe, ukuphakama kwayo kube ngamashumi amathandathu eekubhite, ububanzi bayo bube ngamashumi amathandathu eekubhite,+
4 ngeengcamba ezintathu zamatye aqengqwayo+ nocamba olunye lwamaplanga;+ iindleko maziphume endlwini kakumkani.+
5 Kwakhona izitya zegolide nezesilivere+ zendlu kaThixo ezo uNebhukadenetsare+ wazikhuphayo etempileni eyayiseYerusalem waza wazizisa eBhabhiloni mazibuyiswe, ukuze zifike etempileni eseYerusalem endaweni yayo zize zibekwe endlwini kaThixo.+
6 “Ke kaloku Tatenayi+ rhuluneli engaphaya koMlambo,+ Sheta-bhozenayi+ nabalingane benu, iirhuluneli ezingaphantsi+ ezingaphaya koMlambo, rhoxani apho.+
7 Wuyekeni umsebenzi wendlu kaThixo.+ Irhuluneli yamaYuda namadoda amakhulu amaYuda aya kubuya ayakhe indlu kaThixo endaweni yayo.
8 Umyalelo+ ukhutshwe ndim ngokuphathelele oko niya kukwenza ngala madoda makhulu amaYuda, ukuze ibuye yakhiwe indlu kaThixo; yaye indleko iya kuphuma kwindawo yokugcina ubuncwane+ berhafu ngaphaya koMlambo ize inikwe+ la madoda omeleleyo ngokukhawuleza kungayekwa.+
9 Okufunekayo, ngamathole eenkunzi zeenkomo+ neenkunzi zeegusha+ neemvana+ ukwenzela iminikelo etshiswayo kuTHIXO wezulu, ingqolowa,+ ityuwa,+ iwayini+ neoli,+ kanye njengokutsho kwababingeleli abaseYerusalem, mabanikwe ngokuqhubekayo usuku nosuku kungabikho kusilela;
10 ukuze ngokuqhubekayo+ kunikelwe umnikelo othozamisayo+ kuTHIXO wamazulu kuthandazelwe nobomi bukakumkani noonyana bakhe.+
11 Ndikhuphe umyalelo wokuba, nabani na owaphula+ lo mmiselo, kutsalwe iplanga+ endlwini yakhe abethelelwe+ kulo, ize indlu yakhe ijikwe ibe yindawo yangasese ngenxa yoku.+
12 Wanga uTHIXO obangele igama lakhe+ lahlala apho angambhukuqa nawuphi na ukumkani nabantu abolulela isandla sabo ukuze bahlambele baze batshabalalise+ loo ndlu kaThixo, eseYerusalem. Mna, Dariyo, ndikhupha umyalelo. Mawenziwe ngokukhawuleza.”
13 Wandula uTatenayi irhuluneli engaphaya koMlambo,+ uSheta-bhozenayi+ nabalingane babo, benjenjalo ngokukhawuleza, kanye njengoko uDariyo ukumkani wayethumele ilizwi.
14 Amadoda amakhulu+ amaYuda ayesakha+ esenza nenkqubela ngokokuprofeta kukaHagayi+ umprofeti noZekariya+ umzukulwana kaIdo,+ yaye ayakha aza ayigqiba ngokomyalelo kaTHIXO kaSirayeli+ nangokomyalelo kaKoreshi+ noDariyo+ noArtashashta+ ukumkani wasePersi.
15 Yaye ayigqiba le ndlu ngosuku lwesithathu lwenyanga enguAdare,+ oko kukuthi, ngonyaka wesithandathu wolawulo lukaDariyo ukumkani.
16 Yaye oonyana bakaSirayeli, ababingeleli nabaLevi+ nabanye ababethinjiwe ngaphambili+ bakusungula ngovuyo ukuvulwa+ kwale ndlu kaThixo.
17 Banikela ngenxa yokuvulwa kwale ndlu kaThixo ngekhulu leenkunzi zeenkomo, amakhulu amabini eenkunzi zeegusha amakhulu amane eemvana, neshumi elinambini leenkunzi zeebhokwe zomnikelo wesono kaSirayeli wonke, ngokwenani lezizwe zakwaSirayeli.+
18 Yaye bamisela ababingeleli kwizahlulo zabo nabaLevi kwizahlulo zabo,+ ngenxa yenkonzo kaThixo eseYerusalem, ngokommiselo wencwadi kaMoses.+
19 Yaye abo babethinjiwe ngaphambili benza ipasika+ ngosuku lweshumi elinesine lwenyanga yokuqala.+
20 Njengoko ababingeleli nabaLevi babezihlambulule+ njengeqela elinye, bonke babehlambulukile, ngoko bazixhelela bona nabo bonke ababethinjiwe ngaphambili nabazalwana babo nababingeleli ixhoba lepasika.+
21 Baza oonyana bakaSirayeli ababebuyile ekuThinjweni badla,+ naye wonk’ ubani owayezahlule kubo ngokungahlambuluki+ kweentlanga zelizwe, ukuba afune uYehova uTHIXO kaSirayeli.+
22 Baqhubeka besenza umthendeleko wamaqebengwana angenagwele+ iintsuku ezisixhenxe benemihlali; kuba uYehova wababangela banemihlali, wayijika+ nentliziyo kakumkani waseAsiriya yangakubo ukuba azomeleze izandla zabo emsebenzini wendlu kaTHIXO oyinyaniso, uTHIXO kaSirayeli.
Yithumele
Yithumele
Ezra 6
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=15&Chapter=6&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D15%26Chapter%3D6%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Athetha Ukuthini Amanani AseBhayibhileni? Ngaba Ukuvumisa Ngamanani Kusekelwe EBhayibhileni?
Impendulo esuka eBhayibhileni
Amaxesha amaninzi amanani aseBhayibhileni kungathiwa anjalo nyhani, kodwa ngamanye amaxesha ayafuzisela. Into egqibayo ukuba inani liyafuzisela idla ngokuba yindawo elibhalwe kuyo. Khawucinge ngale mizekelo yamanani aseBhayibhileni afuziselayo:
1 Umanyano. Ngokomzekelo uYesu wathandazela abalandeli bakhe wathi, “ndenza isicelo. . . ukuze bonke babe banye, kanye njengoko wena, Bawo, umanyene nam yaye nam ndimanyene nawe.”
—Yohane 17:20, 21; Mateyu 19:6.
2 Ngokwasemthethweni, ngamangqina amabini aqinisekisa ubunyaniso bombandela. (Duteronomi 17:6) Ngokufanayo, ukuphindaphindwa kombono okanye kwento ethethiweyo kungqina ukuba loo mbandela unjalo nyhani. Ngokomzekelo, xa uYosefu wayetolika iphupha likaFaro waseYiputa, wathi: “Isibakala sokuba eli phupha liphindwe kabini kuFaro sithetha ukuba le nto imiswe ngokuqinileyo nguThixo.” (Genesis 41:32) Kwisiprofeto, ‘iimpondo ezimbini’ zimela ulawulo oluntlu-mbini, njengoko umprofeti uDaniyeli wachazelwa ngobukumkani bamaMedi namaPersi.
—Daniyeli 8:20, 21; ISityhilelo 13:11.
3 Kanye njengokuba amangqina amathathu engqina ubunyaniso bombandela, into ephindaphindwe kathathu iyibethelela nangakumbi loo nto.
—Hezekile 21:27; IZenzo 10:9-16; ISityhilelo 4:8; 8:13.
4 Eli nani lisenokuthetha ukuphelela kwento, njengoko umhlaba ukuze uphelele ubunjwa ‘ziimbombo ezine.’
—ISityhilelo 7:1; 21:16; Isaya 11:12.
6 Eli nani liphambi nje kwelesixhenxe, lona elidla ngokubhekisela ekupheleleni kwezinto. Isithandathu sisenokuthetha into engaphelelanga okanye engafezekanga okanye enento yokwenza neentshaba zikaThixo.
—1 Kronike 20:6; Daniyeli 3:1; ISityhilelo 13:18.
7 Eli nani lidla ngokubhekisela ekupheleleni kwento. Ngokomzekelo, amaSirayeli ayalelwa nguThixo ukuba ajikeleze iYeriko iintsuku ezisixhenxe ezilandelelanayo kwaye ngosuku lwesixhenxe ayijikeleze kasixhenxe. (Yoshuwa 6:15) IBhayibhile inemizekelo eliqela efana nale ngokusetyenziswa kweli nani. (Levitikus 4:6; 25:8; 26:18; INdumiso 119:164; ISityhilelo 1:20; 13:1; 17:10) UYesu waxelela uPetros ukuba umele axolele umzalwana wakhe “kungekhona, ukusa kwizihlandlo ezisixhenxe kodwa, ukusa kwizihlandlo ezingamashumi asixhenxe anesixhenxe.” Ukuphindaphindwa kweli nani kubonisa ukuba simele sixolele ngokungapheziyo.
—Mateyu 18:21, 22.
10 Eli nani linokubhekisela ekupheleleni kwento.
—Eksodus 34:28; Luka 19:13; ISityhilelo 2:10.
12 Kubonakala ukuba eli nani limela ukupheleliswa kweenjongo zikaThixo. Ngokomzekelo, uYohane wabona embonweni isixeko ‘esinamatye esiseko alishumi elinesibini, kuwo ingamagama alishumi elinesibini abapostile abalishumi elinesibini.’ (ISityhilelo 21:14; Genesis 49:28) Ngokufanayo, namanani anokwahlulwa ngo-12 anokufuzisela into efanayo.
—ISityhilelo 4:4; 7:4-8.
40 Eli nani lidityaniswa namaxesha okuwiswa kwezigwebo nokukhutshwa kwezohlwayo.
—Genesis 7:4; Hezekile 29:11, 12.
Ukuvumisa ngamanani
La manani afuziselayo eBhayibhile ahlukile kukuvumisa ngamanani, okuquka ukufuna intsingiselo yamanani, okanye ingqokelela yawo kusetyenziswa umlingo. Ngokomzekelo, amaYuda aqhelisela umlingo ayejonga aze aphicothe amanani akwiZibhalo zesiHebhere, ekhangela intsingiselo efihlakeleyo yamanani ekoonobumba abahambelana namanani athile. Konke oku kukuvumisa, kwaye uThixo uyakugatya.


text:
NGABA UBUSAZI?
Kwakutheni ukuze iNineve yamandulo ibizwe ngokuba ‘sisixeko sophalazo-gazi’?
INineve yayilikomkhulu loBukhosi baseAsiriya. Yayisisixeko esikhulu esasinamabhotwe, iitempile, oohola bendlela kunye neendonga eziphakamileyo. Umprofeti uNahum ongumHebhere wathi iNineve ‘sisixeko sophalazo-gazi.’—Nahum 3:1.
Wayenyanisile, kuba imikrolo eyafunyanwa kwibhotwe likaSenaribhe elaliseNineve ingqina indlela awayekhohlakele ngayo ama-Asiriya. Omnye wale mikrolo ubonisa ibanjwa licinezelwe ngoxa kukrunculwa ulwimi lwalo. Eminye imibhalo ithi amabanjwa ayegqojozwa iimpumlo okanye imilebe aze arhuqwe ngeentambo. Iintloko zookumkani ababuleweyo zazibotshelelwa kwiintamo zamagosa aseburhulumenteni athinjiweyo.
Ingcaphephe ngembali yaseAsiriya uArchibald Henry Sayce uchaza inkohlakalo eyayisenziwa emva kokuba kuthinjwe idolophu ethile: “Indlela awayehamba kuyo lowo woyisileyo wawuyibona ngemfumba yeentloko zabantu; amakhwenkwe namantombazana ayetshiswa ehleli okanye abulawe ngezinye iindlela ezimanyumnyezi; amadoda ayebethelelwa, ahlinzwe ephila, atyhaphazwe amehlo, okanye anqunyulwe izandla neenyawo, iindlebe kunye neempumlo.”
Kutheni kwakufuneka umYuda enze ungqameko kuphahla lwendlu yakhe?
UThixo wathi kumaYuda: “Xa uthe wakha indlu entsha, umele ulwenzele ungqameko uphahla lwakho, ukuze ungazisi tyala lagazi endlwini yakho xa athe [umntu] wawa . . . kuyo.” (Duteronomi 22:8) Olu ngqameko lwaluyimfuneko kuba amaYuda awayephila ngexesha lokubhalwa kweBhayibhile ayelusebenzisela izinto ezinzi uphahla.
Izindlu ezininzi zakwaSirayeli zazinophahla oluthe tyaba. Abantu babehlala kulo ukuze bagcakamele ilanga, babethwe ngumoya okanye benze imisebenzi yasekhaya. Ehlotyeni, kwakulaleka kamnandi eluphahleni. (1 Samuweli 9:26) Umlimi wayeyaneka eluphahleni ingqolowa ukuze ayomise ngaphambi kokuba ayisile, okanye amakhiwane kunye neerasentyisi ukuze zome.—Yoshuwa 2:6.
Uphahla lwalusetyenziswa naxa kunqulwa, enoba kwakunqulwa uThixo okanye izithixo. (Nehemiya 8:16-18; Yeremiya 19:13) Umpostile uPetros waya eluphahleni emini emaqanda ukuze athandaze. (IZenzo 10:9-16) Uphahla lwalunokuba yindawo emyoli yokuphumla xa lusithwe yimithi yeediliya okanye yesundu.
Incwadi ethi The Land and the Book ithi izindlu zamaSirayeli zazisiba nezinyuko okanye ileli eya eluphahleni, “eyayibekwa ngaphandle kwendlu.” Ngoko umnntu wayenokukwazi ukwehla eluphahleni engakhange angene endlwini. Mhlawumbi yiloo nto uYesu wathi xa wayelumkisa ngokutshatyalaliswa kwesixeko: “Umntu ophezu kwendlu makangehli aye kuthabatha iimpahla endlwini yakhe.”—Mateyu 24:17.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
5 Noko ke, indoda ethile, uAnaniyas ngegama, ndawonye noSafira umfazi wayo, yathengisa loo nto babenayo
2 yaza yankonya ngokufihlakeleyo inxalenye yexabiso, nomfazi wayo esazi ngako oko, yazisa nje inxalenye yaza yayibeka ezinyaweni zabapostile.+
3 Kodwa uPetros wathi: “Ananiyas, kutheni uSathana+ ekukhaliphisile nje ukuba uxokise+ umoya oyingcwele+ nokuba unkonye ngokufihlakeleyo inxalenye yexabiso lentsimi?
4 Lo gama nje ibihleli kuwe ibingahlalanga iyeyakho na, nasemva kokuba ithengisiwe ayiqhubekanga iselulawulweni lwakho na? Bekutheni ukuze ube nenjongo yesenzo esinjengesi entliziyweni yakho? Uxokise,+ kungekhona abantu, kodwa uThixo.”+
5 Ekuveni la mazwi uAnaniyas wawa phantsi wabhubha.+ Yaye bonke abo bakuvayo oku bafikelwa luloyiko olukhulu.+
6 Kodwa amadodana asukuma, amsongela ngamalaphu,+ aza amthwalela ngaphandle amngcwaba.
7 Ke kaloku emva kwesithuba esimalunga neeyure ezintathu kwangena umfazi wakhe, engakwazi oko kwakwenzekile.
8 UPetros wathi kuye: “Ndixelele, nina nobabini niyithengise ngokungaka na intsimi?” Wathi: “Ewe, ngokungaka.”
9 Ngoko uPetros wathi kuye: “Bekutheni ukuze nivumelane nina nobabini ngokuvavanya+ umoya kaYehova? Khangela! Iinyawo zabo bangcwabe indoda yakho zisemnyango, yaye baya kukuthwalela ngaphandle.”
10 Ngequbuliso wawa phantsi ezinyaweni zakhe wabhubha.+ Xa abafana bangenayo bamfumana efile, yaye bamthwalela ngaphandle baza bamngcwaba ecaleni kwendoda yakhe.
11 Ngenxa yoko ibandla liphela nabo bonke abo babesiva ngezi zinto bafikelwa luloyiko olukhulu.
12 Ngaphezu koko, ngezandla zabapostile kwaqhubeka kusibakho imihlola nemiqondiso phakathi kwabantu;+ yaye bonke babemxhelo mnye kwivaranda kaSolomon.+
13 Enyanisweni, akukho namnye kwabanye owayenesibindi sokuzibandakanya nabo;+ noko ke, abantu babebabonga.+
14 Ngokungakumbi kunoko, amakholwa eNkosini ongezeleleka, inkitha yamadoda neyabafazi;+
15 kangangokuba bazisa abagulayo kwanakwiindlela eziphangaleleyo baza bababeka apho kwiimandlalo ezincinane nasezinkukweni, ukuze, njengoko uPetros wayeye adlule apho, ubuncinane isithunzi sakhe sibe nokuwela phezu kwabanye babo.+
16 Kanjalo, inkitha evela kwizixeko ezijikeleze iYerusalem yabuthelana apho, ithwele abantu abagulayo nabo babekhathazwa ngoomoya abangahlambulukanga, yaye babephiliswa bonke.
17 Kodwa umbingeleli omkhulu nabo bonke abo babekunye naye, ihlelo elalikho ngoko labaSadusi, basukuma baza bazaliswa likhwele,+
18 yaye bababamba abapostile baza babafaka kwindawo yovalelo kawonke-wonke.+
19 Kodwa ebudeni bobusuku ingelosi kaYehova+ yazivula iingcango zentolongo,+ yabakhupha yaza yathi:
20 “Hambani niye kuma etempileni, nize niqhubeke nithetha ebantwini onke amazwi angobu bomi.”+
21 Emva kokuva oku, kwakuthi qheke ukusa bangena etempileni baza baqalisa ukufundisa.
Ke kaloku xa umbingeleli omkhulu nabo babekunye naye bafikayo, babizela ndawonye iSanhedrin nayo yonke indibano yamadoda amakhulu oonyana bakaSirayeli,+ yaye bathumela entolongweni ukuba baziswe.
22 Kodwa akufika apho amagosa akabafumananga entolongweni. Ngoko abuya aza anikela ingxelo,
23 esithi: “Intolongo siyifumene itshixiwe ngalo lonke unqabiseko nabalindi bemi eminyango, kodwa sakuvula asifumananga bani ngaphakathi.”
24 Ngoko, umphathi wetempile nababingeleli abaziintloko xa beva la mazwi, basuka baxakwa zezi zinto mayela noko kwakuya kuba kuko oku.+
25 Kodwa kwafika umntu othile waza wabaxelela esithi: “Khangelani! amadoda eniwafake entolongweni asetempileni, emile yaye afundisa abantu.”+
26 Ngoko umphathi namagosa akhe baya baza babazisa, kodwa ngaphandle kogonyamelo, njengoko babesoyika+ ukuxulutywa ngabantu.
27 Babazisa baza babamisa kwiholo yeSanhedrin. Yaye umbingeleli omkhulu wababuza
28 waza wathi: “Saniyalela ngokucacileyo+ ukuba ningafundisi ngeli gama, ukanti, khangelani! niyizalisile iYerusalem ngemfundiso yenu,+ yaye nizimisele ukuzisa igazi+ lalo mntu phezu kwethu.”
29 Ekuphenduleni uPetros nabanye abapostile bathi: “Simele sithobele uThixo njengomlawuli kunabantu.+
30 UTHIXO wookhokho bethu wamvusa+ uYesu, enambulalayo nina, namxhoma esibondeni.+
31 UThixo wamphakamisela ngasekunene+ kwakhe njengoMmeli Oyintloko+ noMsindisi,+ ukuze anike uSirayeli inguquko+ noxolelo lwezono.+
32 Yaye singamangqina ale mibandela,+ kunjalo nangomoya oyingcwele,+ lowo uThixo awunike abo bamthobelayo njengomlawuli.”
33 Bakukuva oku, baziva bexheleke ngokunzulu yaye babefuna ukubabulala.+
34 Kodwa kwasukuma umntu othile kwiSanhedrin, umFarisi ogama linguGamaliyeli,+ umfundisi woMthetho owayehlonitshwa ngabantu bonke, waza wanikela umyalelo wokuba aba bantu bakhutshelwe ngaphandle okwethutyana.+
35 Yaye wathi kubo: “Madoda akwaSirayeli,+ kulumkeleni oko nizimisele ukukwenza ngaba bantu.
36 Ngokomzekelo, ngaphambi kwale mihla kwasukuma uThuda, esithi naye unguthile,+ yaye inani lamadoda, amalunga namakhulu amane, lathelela iqela lakhe.+ Kodwa wabulawa, yaye bonke abo babemthobela basasazeka baza ababa nto yanto.
37 Emva kwakhe kwasuka uYudas umGalili ngemihla yobhaliso,+ watsala abantu emva kwakhe. Ukanti loo mntu watshabalala, baza bonke abo babemthobela bachithachitheka ngokubanzi.
38 Ngoko ke, nakule meko, ndithi kuni, Musani ukugxuphuleka kwaba bantu, kodwa bayekeni; (ngenxa yokuba, ukuba eli cebo okanye lo msebenzi ngowabantu, uya kubhukuqwa;+
39 kodwa ukuba ngokaThixo,+ aniyi kukwazi ukubabhukuqa;)+ kungenjalo, nisenokufunyanwa okunene ningabo balwa nxamnye noThixo.”+
40 Ngako oku banikela ingqalelo kuye, yaye bababiza abapostile, babakatsa,+ babayalela ukuba bayeke ukuthetha ngegama likaYesu,+ baza babandulula.
41 Bona, ke ngoko, bemka phambi kweSanhedrin, benemihlali+ ngenxa yokuba babebalelwe ekuthini bafanelwe kukuhlaziswa ngenxa yegama lakhe.+
42 Yaye imihla yonke etempileni nakwizindlu ngezindlu+ baqhubeka ngaphandle kokuyekelela befundisa+ kwaye bevakalisa iindaba ezilungileyo ezingoKRISTU, uYesu.+
Yithumele
Yithumele
IZenzo 5
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=5&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D5%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
OKWENZEKA EHLABATHINI
Makhe Sithethe Ngentsapho
Iintsapho zijamelana neengxaki ezininzi kodwa ubulumko beBhayibhile obungaphelelwa xesha bunokuzinceda ziphumelele.
EAfrika
Ngokutsho kombutho iWorld Health Organization, oomama bafanele baqale ukuzincancisa iintsana zabo ingekapheli iyure zizelwe, baze bazincancise ibele kuphela de kuphele iinyanga ezintandathu. Nangona ilukhuthazo oluhle olu, icandelo leZizwe Ezimanyeneyo elicebisa ngendlela yokondla iRegional Nutrition Adviser for Eastern and Southern Africa (iUNICEF) lithi izibhengezo zentengiso zobuxoki ziyaqhubeka “zisithi ukutya kweentsana okuthengiswayo kunezondlo njengobisi lukamama.”
OKUFUNDISWA YIBHAYIBHILE: “Nabani na ongenamava ukholwa ngamazwi onke, kodwa onobuqili uyawaqwalasela amanyathelo akhe.”—IMizekeliso 14:15.
ECanada
Abaphandi bakwisixeko iMontreal bathi abantwana abanabazali abangqwabalala—badla ngokutyeba kunabantwana abanabazali ababonisa uthando.
NGABA UBUSAZI? Indlela yokukhulisa abantwana eyingenelo yachazwa eBhayibhileni kwiminyaka emininzi eyadlulayo.—Kolose 3:21.
ENetherlands
Kuphando oluye lwenziwa kwiintsapho zamaDatshi ezinabazali abasebenza bobabini kuye kwafunyaniswa ukuba abazali abangaliphazamisiyo ixesha lokuba sekhaya nexesha lomsebenzi baba nexesha elingakumbi nabantwana babo, kunabazali abavumela izinto zomsebenzi ziphazamisane nexesha lentsapho. Ngokomzekelo, ukufowuna okanye ukuphendula ifowuni yomsebenzi emva kokuba utshayisile kunokwenza abazali bangabahoyi ngokwaneleyo abantwana babo.
KHAWUCINGE NGOKU: “Yonke into inexesha layo elimisiweyo.”—INtshumayeli 3:1.
Funda Okungakumbi
Ninako Ukonwaba Entsatsheni
Ninako ukonwaba emtshatweni nasentsatsheni ngokusebenzisa imigaqo yeBhayibhile.


text:
IBALI LOBOMI
Indlela Okwandonwabisa Ngayo Ukupha
XA NDANDINEMINYAKA eyi-12, ndaqaphela ukuba ndinento exabisekileyo endinokuphisa ngayo. Endibanweni, omnye umzalwana wandibuza ukuba andinqweneli na ukushumayela. Ndathi, “Ewe,” nangona ndandingazange ndishumayele ngaphambili. Saya entsimini, ibe wandinika iincwadana ezithetha ngoBukumkani bukaThixo. Wathi, “Wena thatha ela cala lesitrato, mna ke ndiza kushumayela kweli.” Ndityhwatyhwa, ndangena indlu ngendlu, yaye ndothuka sele ndihambise zonke ezo ncwadana. Kucacile ukuba, abantu abaninzi babezifuna nyhani iindaba ezilungileyo.
Ndazalwa ngo-1923 eChatham, eKent, eNgilani. Ndakhula ndibona abantu abaphoxeke kakhulu. IMfazwe Yehlabathi Yokuqala zange yenze umhlaba ube bhetele njengoko kwakucingwa ukuba kuza kuba njalo. Abazali bam babephoxwe ngabefundisi baseBhaptizi ababengoohlohlesakhe. Xa ndandimalunga neminyaka esithoba, umama waya kwiholo yeInternational Bible Students Association, apho amaNgqina kaYehova ayesiba “neeklasi” okanye iintlanganiso. Omnye udade wayeqhubela mna nabanye abantwana isifundo seBhayibhile esebenzisa incwadi ethi Uhadi LukaThixo. Ndandikuthanda oko wayesifundisa kona.
UKUFUNDA KUBAZALWANA ABAKHULILEYO
Ndiselityendyana ndandikuvuyela ukuxelela abanye ngethemba elikwiLizwi likaThixo. Nangona ndandikuthanda ukuhamba ndedwa xa ndisiya kwindlu ngendlu, kwandinceda ukuhamba nabanye. Ngokomzekelo, ngenye imini sasihamba ngeebhayisekile nomnye umzalwana osele ekhulile sisiya entsimini. Endleleni sadlula komnye umfundisi, ndaza ndathi, “Nantsi ibhokhwe.” Lo mzalwana wamisa ibhayisekile yakhe waza wandicela ukuba khe sihlale kwesinye isibonda. Wathi: “Ulifumene kubani igunya lokugweba ukuba ngubani ibhokhwe? Thina masivuyiswe kukuxelela abantu ngeendaba ezilungileyo, size ukugweba sikuyekele kuYehova.” Ndafunda kakhulu ngovuyo lokupha ngezo ntsuku.—Mat. 25:31-33; IZe. 20:35.
Omnye umzalwana okhulileyo wandifundisa ukuba maxa wambi kufuneka sinyamezele, sibe nomonde, ukuze sifumane uvuyo ekupheni. Umfazi wakhe wayengafuni nokuwabona amaNgqina kaYehova. Ngenye imini wandimemela kwakhe ukuze sifumane amaqebengwana. Safika umfazi wakhe evutha ngumsindo ngenxa yokuba umyeni wakhe wayeyokushumayela, waza wasigibisela ngeebhokisi ezineti. Kunokuba amngxolise, encumile wasuka wabuyisela ezo bhokisi endaweni yazo. Kwiminyaka eyalandelayo, umonde wakhe wavuzwa, xa umfazi wakhe wabhaptizwa waza waba liNgqina likaYehova.
Ndaya ndifuna ngamandla ukuxelela abanye ngethemba lexesha elizayo, yaye mna nomama sabhaptizwa eDover ngoMatshi 1940. NgoSeptemba 1939 xa ndandineminyaka eyi-16, iBritani yaqalisa imfazwe neJamani. Ndikhumbula ngoJuni 1940, ndihleli phandle emnyango, ndibukele amawakawaka amajoni awayebonakala ngathi aphazamisekile engqondweni edlula ngeelori. Ayesinde kwiMfazwe eyayilwelwa eDunkirk. Ayekhangeleka engenathemba, ngoko ndandibawela ukuwaxelela ngoBukumkani bukaThixo. Kamva kuloo nyaka, kwaqala ukumane kuvakala iziqhushumbisi eBritani. Busuku ngabunye ndandibukela amajoni aseJamani ebhabhela phezulu aze aphose iziqhushumbisi kummandla wethu. Wawuziva ezo ziqhushumbisi njengoko zazisihla zisika umoya zize ziwele phantsi, oko kwakusoyikisa. Ngentsasa elandelayo, sasidla ngokubona izindlu ezingamabhodlo. Yaya icaca kum into yokuba uBukumkani bukuphela kwethemba ngekamva.
UKUQALA UBOMI BOKUPHA
Ngo-1941 ndaqala ukuphila ubomi obundonwabisa ngokwenene. Ndandisebenza eRoyal Dockyard eChatham, ndiqeqeshelwa ukwenza nokulungisa iinqanawa. Lo msebenzi wawuthathelwa phezulu, yaye unamaqithiqithi ancumisayo. Abakhonzi bakaYehova kwakusele kukudala beqonda ukuba amaKristu awafanele alwe ngenxa yobuhlanga. Kwathi kusiba ngu-1941 sabe sisazi ukuba asimele sisebenze kwindawo eyenza izixhobo zokulwa. (Yoh. 18:36) Ekubeni emsebenzini kwakusenziwa iinqanawa zokulwa ezihamba phantsi kwamanzi, ndagqiba ekubeni ndiwushiye ndize ndibe kwinkonzo yexesha elizeleyo. Isabelo sam sokuqala sasiseCirencester, idolophu ebukeka kunene eseCotswolds.
Xa ndandineminyaka eyi-18, ndabanjwa iinyanga ezisithoba kuba ndingafuni ukungena emkhosini. Ndoyika kakhulu xa ndavalelwa ndedwa kwisisele esimnyama. Kungekudala, abagcini-ntolongo kunye namanye amabanjwa bandibuza ukuba kutheni ndilapho, ndaza ndabacacisela ngeenkolelo zam.
Xa ndakhululwayo, ndacelwa ukuba ndishumayele kunye noLeonard Smith * kwiidolophu ezikwiphondo lasekhaya iKent. Ukususela ngo-1944 iinqwelo-moya ezingaphezu kwewaka ezingenabantu ezithwele iziqhushumbisi zaziwiswa eKent. Sasikwindawo kanye ezazidlula kuyo phakathi kweYurophu eyayinomkhosi wamaJamani kunye neLondon. Ezo ziqhushumbisi zazibizwa ngokuba zidoodlebugs. Sasihlala sisoyika kuba sasisazi ukuba, ukuba injini ikhe yacima, kwimizuzwana nje embalwa emva koko kuza kuwa inqwelo-moya iqhushumbe. Sasiqhubela enye intsapho eyayinamalungu amahlanu isifundo seBhayibhile. Ngamanye amaxesha, sasihlala phantsi kwetafile yentsimbi eyayiyenzele ukuzikhusela xa kunokwenzeka ukuba indlu yayo ibhodloke. Ekugqibeleni, yabhaptizwa yonke loo ntsapho.
UKUSHUMAYELA KUMAZWE AKUDE
Emva kwemfazwe, ndaba nguvulindlela iminyaka emibini kumazantsi eIreland. Sasingazi ukuba i-Ireland yayohluke mpela kwiNgilani. Sasingena yonke imizi sicela iindawo zokuhlala, sichaza ukuba singabathunywa bevangeli yaye sihambisa iimagazini esitratweni. “Yayibubudenge” bokwenene ukwenza oko kwilizwe elizaliswe ngamaKatolika! Xa enye indoda yasoyikisayo indlongondlongo, ndaya kukhalaza kwipolisa elathi, “Ubulindele ntoni wena?” Sasingaliqondi ifuthe ababenalo abefundisi. Babangela ukuba abantu abathathe iincwadi zethu bagxothwe emisebenzini, nathi sigxothwe kwiindawo esasihlala kuzo.
Sakhawuleza safunda ukuba xa sifika endaweni, kungcono sihambe ngeebhayisekile siye kude nalapho sihlala khona, sishumayele kubantu abanomnye umfundisi. Sasigqibela ngabo bakufutshane. EKilkenny sasifunda nomnye umfana kathathu ngeveki, nangona sasisoyikiswa ngamahlokondiba andlongondlongo. Ndandikuthanda ukufundisa ngenyaniso yeBhayibhile kangangokuba ndagqiba ekubeni ndibhalisele ukuqeqeshelwa ukuba ngumthunywa wevangeli kwiSikolo seBhayibhile seWatchtower saseGiliyadi.
Emva kokuqeqeshwa iinyanga ezintlanu eNew York, mna nabanye abathathu abaphumelele eGiliyadi sabelwa ukuba siye kwiziqithi ezincinane ezikuLwandle lweCaribbean. NgoNovemba 1948 sayishiya iNew York ngesikhephe uSibia esiziimitha eziyi-18. Zange ndahamba ngesikhephe ngaphambili, ngoko ndandinemincili. Omnye wethu uGust Maki, wayengumatiloshe onamava. Wasifundisa izinto ezilula ngendlela yokuqhuba isikhephe, njengokunyusa nokuhlisa iiseyile, ukujonga ikhampasi, nokuqhuba xa kukho umoya. UGust wasiqhuba ngobuchule isikhephe iintsuku eziyi-30 kukho iinkqwithela eziyingozi, sade safika eBahamas.
“NILIXELE PHAKATHI KWEZIQITHI”
Emva kokushumayela iinyanga ezimbalwa kwiziqithi ezincinane zaseBahamas, sahamba ngesikhephe sisiya kwiSiqithi saseLeeward nesaseWindward, ezikumgama oziikhilomitha eziyi-800 ukusuka kwiVirgin Islands kufutshane nasePuerto Rico, zize zinabele kufutshane neTrinidad. Kangangeminyaka emihlanu, sasishumayela kakhulu kwiziqithi ezisemagqagaleni apho kwakungekho maNgqina. Ngamanye amaxesha, kwakudlula iiveki singakwazi ukuthumela okanye ukufumana iileta. Kodwa sasikuvuyela ngokwenene ukushumayela ilizwi likaYehova kwezo ziqithi!—Yer. 31:10.
Xa simisa elunxwemeni, onke amehlo ayesiba kuthi, yaye abantu babesondela benomdla wokwazi ukuba singoobani. Abanye kubo zange basibona isikhephe okanye umntu omhlophe. Abantu bezo ziqithi babenobubele, beyithanda icawa, yaye beyazi kakuhle iBhayibhile. Babethanda ukusipha intlanzi, iiavocado namandongomane. Sasikwazi ukulala, ukupheka nokuhlamba iimpahla, nangona isikhephe sethu sasisincinane.
Sasimisa kwizibuko size sityelele abantu imini yonke. Sasiye sibaxelele ukuba kuza kubakho intetho yeBhayibhile. Xa kutshona ilanga sasibetha intsimbi yesikhephe. Kwakuvuyisa ukubona abantu besiza. Izibane zabo zaziqaqamba okweenkwenkwezi ezihla endulini. Ngamanye amaxesha kwakusiza abantu abalikhulu baze bahlale kude kube sebusuku bebuza imibuzo. Babekuthanda ukucula, ngoko senza iikopi zezinye zeengoma zoBukumkani, saza sabanika. Thina sobane sasizama kangangoko sinako ukuwacula baze bona basilandele, yaye babecula kamnandi. Kwakumnandi nyhani!
Xa sigqibile ukufunda iBhayibhile, abanye abafundi babehamba nathi ukuya kufundela intsapho elandelayo. Nangona kwakufuneka simke kwiiveki nje ezimbalwa kuloo ndawo sikuyo, sasiye sicele abona bantu banomdla ukuba baqhubeke befunda nabanye de sibuye. Kwakuvuyisa ukubona indlela abanye babo ababewuxabisa ngayo loo msebenzi.
Namhlanje, uninzi lwezo ziqithi ziindawo ezinabakhenkethi abaninzi, kodwa ngela xesha zaziziindawo ezingamagqagala ezinamachibi aluhlaza, unxweme olunesanti eninzi nemithi yesundu. Sasidla ngokuhamba ngesikhephe ebusuku sisuka kwesinye isiqithi sisiya kwesinye. Iidolphin zazidlala ngakwisikhephe sethu, ekuphela kwento esasiyiva sisandi sesikhephe sibaleka emanzini. Ukuqaqamba kwenyanga kulwandle oluzolileyo kwakungathi yindlela ebengezelayo efikelela kude phayaa.
Emva kokushumayela iminyaka emihlanu kwiziqithi, sahamba ngesikhephe saya kusitshintsha ePuerto Rico saza sathatha iphenyane elineenjini. Sakufika apho, ndadibana noMaxine Boyd, udade omhle ongumthunywa wevangeli, ndaza ndamthanda. Waqala kwasebuntwaneni ukuba ngumshumayeli okhutheleyo. Kamva, waba ngumthunywa wevangeli eDominican Republic kwade kwango-1950 xa wagxothwa ngurhulumente wamaKatolika kwelo lizwe. Njengoko ndandisebenza kwiinqanawa, ndandinemvume yokuhlala inyanga ePuerto Rico, ngoko kungekudala ndandiza kuhamba ndiye kwiziqithi ndize ndibuye emva kweminyaka embalwa. Ngoko ndazixelela oku, “Ronald, ukuba uyifuna nyhani le ntombi, kuza kufuneka ukhawulezise.” Emva kweeveki ezintathu ndayicela ukuba sitshate, emva kwezintandathu satshata. Mna noMaxine saba ngabathunywa bevangeli ePuerto Rico, ngoko zange ndilikhwele elo phenyane litsha.
Ngo-1956 saqalisa ukutyelela amabandla kwisiphaluka. Abazalwana abaninzi babengathathi ntweni, kodwa sasithanda ukubatyelela. Ngokomzekelo, kwilali yasePotala Pastillo kwakukho iintsapho ezimbini zamaNgqina zinabantwana abaninzi yaye ndandizidlalela imbande. Ndabuza uHilda, omnye wamantombazana amancinane, ukuba akafuni na ukushumayela nathi. Wathi, “Ndiyafuna, kodwa andikwazi. Andinazihlangu.” Samthengela waza waqalisa ukushumayela nathi. Kwiminyaka kamva, ngo-1972, xa mna noMaxine sasityelele iBheteli eseBrooklyn, kweza udade owayesandul’ ukuphumelela kwiSikolo saseGiliyadi. Wayeza kuhamba aye kwisabelo sakhe e-Ecuador waza wathi, “Nisandikhumbula? Ndiyilaa ntombazana yasePastillo yayingenazihlangu.” Tyhini nguHilda! Sasivuya nyhani, neenyembezi zazehlela!
Ngo-1960 sacelwa ukuba siye kukhonza kwisebe lasePuerto Rico, elalikwindlu enemigangatho emibini eSanturce, eSan Juan. Ekuqaleni, yayindim noLennart Johnson ababesenza umsebenzi omninzi. Yena nomfazi wakhe babengamaNgqina kaYehova okuqala eDominican Republic, yaye bafika ePuerto Rico ngo-1957. Kamva, uMaxine wayehambisa imirhumo yeemagazini engaphezu kwewaka ngeveki. Wayewuthanda loo msebenzi, kuba wayecinga ngabo bonke abo bantu babefumana ilizwi likaThixo.
Ndiyakuthanda ukukhonza eBheteli, kuba ndiphila ubomi bokupha. Kodwa ke, akho amagingxigingxi. Ngokomzekelo, ngendibano yezizwe ngezizwe eyayisePuerto Rico ngo-1967, kwakungathi andinakukwazi ukuwenza kakuhle umsebenzi endandiwunikiwe. UNathan Knorr owayekhokela umsebenzi wamaNgqina kaYehova weza ePuerto Rico. Wacinga ukuba andiyilungiselelanga into eyayiza kukhwelwa ngabathunywa bevangeli abatyeleleyo. Kamva, wandiluleka kabukhali ngokungakwazi ukulungiselela izinto waza wathi ndimphoxile. Ndandingafuni ukuphikisana naye, kodwa kwadlula ixesha ndivakalelwa kukuba ndidlelwe indlala, yaye ndandikhathazekile. Nakuba kunjalo, xa mna noMaxine sadibana noMzalwan’ uKnorr, wasimemela egumbini lakhe waza wasiphekela.
Sasisoloko sisuka ePuerto Rico siye kutyelela intsapho yam eNgilani. Utata zange ayamkele inyaniso ngexesha mna nomama sayamkela ngalo. Xa kutyelele izithethi zaseBheteli, umama wayezihlalisa ekhaya. Utata wabona umahluko phakathi kwabaveleli abathobekileyo baseBheteli kunye nabefundisi ababemonyanyisa kwiminyaka edlulileyo. Ngo-1962 wabhaptizwa waliNgqina likaYehova.
UMaxine, umfazi wam endimthandayo wasweleka ngo-2011. Ndikhangele phambili ukumbona xa evuswa. Ndivuya nyhani xa ndicinga ngoko! Kwiminyaka eyi-58 sikunye, mna noMaxine siye sabona abantu bakaYehova ePuerto Rico besanda besuka ku-650 besiya kutsho ku-26 000! Ngo-2013, isebe lasePuerto Rico ladityaniswa nelaseMerika ndaza ndacelwa ukuba ndiye kukhonza eWallkill, eNew York. Emva kweminyaka eyi-60 ndikweso siqithi, ndandingathi ndingowalapho, njengesele lakhona elibizwa ngokuba yicoquí elihlala emthini ebusuku lize licule lithi, ko-kii, ko-kii. Kodwa kwakulixesha lokuba ndisishiye.
“UTHIXO UTHANDA UMPHI OCHWAYITILEYO”
Ndisakuthanda ukukhonza uThixo eBheteli. Ngoku ndineminyaka engaphezu kwe-90, yaye njengomalusi wezimvu umsebenzi wam kukukhuthaza amalungu entsapho yaseBheteli. Kuthiwa sendityelele angaphezu kwe-600 oko ndifikile apha eWallkill. Amanye aye eze kuthetha nam ngeengxaki zawo zobuqu okanye zentsapho. Amanye aye acele icebiso lokuphumelela kwinkonzo yawo yaseBheteli. Lawo asandul’ ukutshata aye acele amacebiso omtshato. Kanti amanye aye acelwa ukuba aye entsimini. Ndiwamamela onke, yaye xa kufanelekile ndiye ndiwaxelele ukuba: “‘UThixo uthanda umphi ochwayitileyo.’ Ngoko vuyani xa nisenza umsebenzi wenu, kuba niwenzela uYehova.”—2 Kor. 9:7.
Imfihlelo yokonwaba eBheteli yile: Umele uhlale ucinga ngesizathu sokuba into oyenzayo ibalulekile. Yonke into esiyenzayo eBheteli yinkonzo engcwele. Ifak’ isandla ekuncedeni “ikhoboka elithembekileyo neliyingqondi,” ukuze linike abazalwana abasehlabathini ukutya kokomoya. (Mat. 24:45) Naphi na apho simkhonza khona uYehova, sinethuba elihle lokumdumisa. Masikuvuyele oko asicela sikwenze, kuba “uThixo uthanda umphi ochwayitileyo.”
^ isiqe. 13 Ibali lobomi bukaLeonard Smith likwiMboniselo ka-Aprili 15, 2012.


text:
‘Ezintabeni Uya Kumba Ubhedu’
Iqela labembi bezinto zakudala lalivunguza kwimiwonyo nemiqolomba yentlango yakwaYuda, xa amalungu eli qela adibana nomqolomba ophezulu eliweni elide. Ngaba bethu laliza kufumana into exabisekileyo, mhlawumbi izinto zakudala okanye imibhalo-ngqangi, njengemiSongo yoLwandle Olufileyo? Lingacingelanga, lafumana ubuncwane, obathi kamva babizwa ngokuba bubuncwane baseNahal Mishmar.
OBU buncwane bafunyanwa ngoMatshi 1961, bufihlakele kwithanda eliphakathi kulo mqolomba yaye bubhijelwe ngeengcongolo, ibe babunezinto ezingaphezu kwe-400, uninzi lwazo izezobhedu. Phakathi kwazo kwakukho izithsaba, iintonga zasebukhosini, izixhobo zokusebenza, amagqudu nezinye izixhobo zokulwa. Oko kwafunyaniswa leli qela labembi kwenza umdla kakhulu kubafundi beBhayibhile kuba kudibana kakuhle noko kuthethwa yiGenesis 4:22 xa ibhekisela kuTubhali-kayin ‘njengomkhandi walo lonke uhlobo lwesixhobo sobhedu nentsimbi.’
Kusekho imibuzo emininzi ngemvelaphi yobu buncwane. Sekunjalo, ukufunyanwa kwabo kubonisa ukuba ukwembiwa, ukunyibilikiswa nokwenziwa kwezinto zobhedu kwakukho kwakudala kumazwe aseBhayibhileni.
IINDAWO EZINOBHEDU KWILIZWE LESITHEMBISO
Xa amaSirayeli ayekulungele ukungena eLizweni Lesithembiso, uMoses wathi kuwo: ‘Niya kumba ubhedu ezintabeni zalo.’ (Duteronomi 8:7-9) KwaSirayeli naseJordan abembi bezinto zakudala baye bafumana iindawo eziliqela zakudala ekwakusombiwa nekwakunyibilikiswa kuzo, njengaseFeinan, eTimna naseKhirbat en-Nahas. Zibonisa ntoni ezo ndawo?
EFeinan naseTimna kukho iindawo ezinemingxuma engekho nzulu kangako, apho abembi babesomba ubhedu ubuncinane iminyaka eyi-2 000. Nanamhlanje, ukuba uya khona uya kufika kuthe saa amatye amancinane anamabala aluhlaza obhedu. Abembi bakudala babesebenza nzima bekhupha ubhedu ngezixhobo ezenziwe ngamatye. Lwalusithi lwakunqongophala ubhedu, abembi basebenzise izixhobo ezenziwe ngentsimbi ukuze bombe nzulu, bavule imigodi namatonela. Incwadi yeBhayibhile kaYobhi isithela thsuphe ngalo msebenzi. (Yobhi 28:2-11) Lo msebenzi wawubilisa amadoda, kangangokuba abasemagunyeni eRoma bagqiba kwelokuba bagwebe izaphuli-mthetho ezincanyiweyo namanye amabanjwa ngokuwasebenzisa kumgodi wobhedu waseFeinan malunga neminyaka ye-200 ukuya kutsho kweye-400 kwixesha lethu.
EKhirbat en-Nahas (gama elo elithetha “Inkunkuma Yobhedu”) kwafunyanwa inqwaba yenkunkuma edla ngokushiyeka xa kunyibilikiswa izimbiwa, nto leyo ebonisa ukuba kule ndawo kwakunyibilikiswa ubhedu. Abaphandi bakholelwa ukuba apha kwakuziswa amatye aqulethe izimbiwa avela kwimigodi yaseFeinan naseTimna. Xa kukhutshwa ubhedu ematyeni, umlilo wawukhwezelwa ukuze ube shushu kakhulu kangangeeyure ezisibhozo ukuya kwezilishumi. Ilitye eliziikhilogram ezintlanu lalikhupha ikhilogram yobhedu, eyayisenza izinto ezahlukeneyo.
UKUSETYENZISWA KOBHEDU KWASIRAYELI WAMANDULO
ENtabeni yaseSinayi, uYehova uThixo wayalela ukuba xa kusakhiwa umnquba netempile yaseYerusalem kuze kusetyeziswe olu bhedu lumenyezelayo. (Eksodus, isahluko 27) Kusenokwenzeka ukuba amaSirayeli ayekwazi kwangaphambi kokuya eYiputa ukusebenza ngezimbiwa, okanye mhlawumbi akufunda apho. Oko sikubona xa ayephuma eYiputa, kuba akwazi ukwenza ithole legolide. Kwakhona akwazi nokwenza izinto ezininzi zobhedu ezazifuneka emnqubeni—njengesitya esikhulu, iimbiza, iipani, imihlakulo neefolokhwe.—Eksodus 32:4.
Kamva xa ayehamba entlango, mhlawumbi kufutshane nePunon (ekusenokwenzeka ukuba yileyo ibizwa ngokuba yiFeinan namhlanje), indawo enobhedu oluninzi, amaSirayeli akhalazela imana namanzi. UYehova wawohlwaya ngokuthumela iinyoka ezinobuhlungu, ibe kwafa abantu abaninzi. Emva kokuba amaSirayeli eguqukile, uMoses wawangxengxezela kuYehova, ibe uThixo wamyalela ukuba enze inyoka yobhedu aze ayixhome esibondeni. IBhayibhile ithi: “Bekusithi akulunywa yinyoka umntu aze ondele kwinyoka leyo yobhedu, atsho aphile.”—Numeri 21:4-10; 33:43.
UBHEDU LUKAKUMKANI USOLOMON
UKumkani uSolomon wahombisa itempile yaseYerusalem ngobhedu oluninzi. Inxalenye eninzi yayifunyenwe nguyise, uDavide, emva kokuba oyise amaSiriya. (1 Kronike 18:6-8) ‘Ulwandle lobhedu olutyhidiweyo,’ isitya esikhulu ababehlambela kuso ababingeleli, sasinokungena iilitha eziyi-66 000 yaye ubunzima baso babumalunga neetoni eziyi-30. (1 Kumkani 7:23-26, 44-46) Kwakukho neentsika ezimbini ezinkulu zobhedu ezazimi kumnyango wetempile. Cala ngalinye lazo laliziisentimitha eziyi-7.5, ubude buziimitha eziyi-8 nobubanzi buziimitha eziyi-1.7, kuze phezu kwazo kubekho iingqukuva eziziimitha ezi-2.2. (1 Kumkani 7:15, 16; 2 Kronike 4:17) Kuyakhwankqisa ukucinga ngobuninzi bobhedu olwasetyenziswa ukwenza ezi zinto.
Ngamaxesha okubhalwa kweBhayibhile, abantu babesenza izinto ezininzi ngobhedu. Ngokomzekelo, sifunda ngezixhobo zemfazwe, amakhamandela, izixhobo zomculo neengcango ezenziwe ngobhedu. (1 Samuweli 17:5, 6; 2 Kumkani 25:7; 1 Kronike 15:19; INdumiso 107:16) UYesu wathetha ngemali ‘yobhedu’ eyayifakwa kwiinxili, ukanti yena umpostile uPawulos wathetha ‘ngoAleksandire umkhandi wobhedu.’—Mateyu 10:9; 2 Timoti 4:14.
Abembi bezinto zakudala basenemibuzo ngemvelaphi yobhedu elalisetyenziswa ngamaxesha okubhalwa kweBhayibhile kunye nobuncwane obafunyanwa eNahal Mishmar. Sekunjalo, kanye njengokuba iBhayibhile isitsho, ilizwe elafunyanwa ngamaSirayeli ‘lalilihle yaye ayeza kumba ubhedu ezintabeni zalo.’—Duteronomi 8:7-9.


text:
Ngaba Ngokwenene Sinokumazi UThixo?
“UThixo asinakumazi.”—UPhilo waseAlexandria, intanda-bulumko yenkulungwane yokuqala.
“[UThixo] akakude kuye ngamnye wethu.”—USawule waseTarso, ethetha neentanda-bulumko eAthene ngenkulungwane yokuqala.
NJENGOKO ufunda la mazwi, ngawaphi achaza imbono yakho? Abaninzi bafumanisa ukuba amazwi kaSawule waseTarso, okwabizwa ngokuba ngumpostile uPawulos, ayathuthuzela kwaye abangela umdla. (IZenzo 17:26, 27) IBhayibhile inazo nezinye iziqinisekiso ezifana naso. Ngokomzekelo, uYesu wenza umthandazo onesiqinisekiso sokuba abafundi bakhe banako ukumazi uThixo yaye unokubasikelela.—Yohane 17:3.
Noko ke, iintanda-bulumko ezifana noPhilo zibona ngenye indlela. Zithi asinakuze simazi uThixo kuba asinakuze simqonde ngokupheleleyo. Sis’ eyiphi komkhulu?
Kambe ke, iBhayibhile ayifihli makhuba, iyavuma ukuba zikho izinto ekunzima ngabantu ukuziqonda ngoThixo. Ngokomzekelo, ubude bexesha lobukho boMdali, ubukrelekrele bakhe, ubunzulu bobulumko bakhe abunakulinganiswa okanye abunakuqondwa. Ingqondo yomntu ayinakuze iziqonde ezo zinto. Ezi mpawu zakhe azisenzi singamazi. Kunoko, ukucamngca ngazo kunokusinceda ‘sisondele kuThixo.’ (Yakobi 4:8) Makhe sihle amahlongwane imizekelo embalwa yezi zinto zingaqondakaliyo. Siza kuhlola iimpawu zikaThixo esinokuziqonda ngokwenene.
Ziziphi Izinto Ezingaqondakaliyo NgoThixo?
UKUPHILA KUKATHIXO NGONAPHAKADE: IBhayibhile ifundisa ukuba uThixo ebekho “ukususela kwixesha elingenammiselo ukusa kwixesha elingenammiselo.” (INdumiso 90:2) Ngamanye amazwi, uThixo akanasiqalo engenasiphelo. Umntu ‘akanakukwazi ukugocagoca inani leminyaka yakhe.’—Yobhi 36:26.
Indlela oncedakala ngayo: UThixo ukuthembisa ubomi obungunaphakade ukuba uye wamazi. (Yohane 17:3) Besinokuthenjwa njani eso sithembiso ukuba uThixo ebengaphili ngonaphakade? ‘NguKumkani kanaphakade’ kuphela onokusizalisekisa eso sithembiso.—1 Timoti 1:17.
INGQONDO KATHIXO: IBhayibhile ifundisa ukuba ‘ukuqonda kukaThixo akunakugocagocwa’ kuba iingcinga zakhe ziphakamile kunezethu. (Isaya 40:28; 55:9) Yiloo nto ibuza lo mbuzo buciko: “Ngubani na ozaziyo iingcamango zeNkosi: ingubani na onako ukuyicebisa?”—1 Korinte 2:16, IBhayibhile yesiXhosa ka-1996.
Indlela oncedakala ngayo: UThixo uyakwazi ukuphulaphula imithandazo yezigidi zabantu. . (INdumiso 65:2) Uyakwazi ukubona kwanoongqatyana abawela phantsi. Ngaba ingqondo kaThixo ingaze idinwe, aze angakwazi ukukubona okanye ukuphendula imithandazo yakho? Akunjalo, kuba ingqondo yakhe ayidinwa. Into ebaluleke nangakumbi kukuba wena ‘uxabiseke ngaphezu koongqatyana abaninzi.’—Mateyu 10:29, 31.
IINDLELA ZIKATHIXO: IBhayibhile ifundisa ukuba uluntu ‘alunakuze luwufumane umsebenzi uThixo oyinyaniso awenzileyo ukususela ekuqaleni kuse ekupheleni.’ (INtshumayeli 3:11) Ngenxa yoko, asinakuze sazi yonk’ into ngoThixo. Ubulumko beendlela zikaThixo ‘abulandeki.’ (Roma 11:33) Kodwa ke, uThixo ukulungele ukutyhila iindlela zakhe kwabo bamkholisayo.—Amosi 3:7.
Ubude bexesha lobukho boMdali, ubukrelekrele bakhe, ubunzulu bobulumko bakhe abunakulinganiswa okanye abunakuqondwa
Indlela oncedakala ngayo: Ukuba ufunda iBhayibhile, uyakusoloko ufunda izinto ezintsha ngoThixo nangeendlela zakhe. Loo nto ithetha ukuba siya kusoloko sisondela kuBawo wethu wasezulwini ngonaphakade.
Oko Unokukwazi
Ukungaziqondi ngokupheleleyo iimpawu zobuntu bukaThixo akuthethi ukuba asinakuze simazi kwaphela. IBhayibhile inentabalala yenkcazelo enokusinceda simazi ngakumbi uThixo. Khawucinge ngale mizekelo:
IGAMA LIKATHIXO: IBhayibhile isifundisa ukuba uThixo wazithiya igama. Uthi: “NdinguYehova. Lilo elo igama lam.” Igama likaThixo livela izihlandlo ezimalunga ne-7 000 eBhayibhileni, ibe lelona gama livela kaninzi.—Isaya 42:8.
Indlela oncedakala ngayo: UYesu wathi kumthandazo othi bawo wethu osemazulwini: “Bawo wethu osemazulwini, malingcwaliswe igama lakho.” (Mateyu 6:9) Wena, awungethandi ukusebenzisa igama likaThixo kweyakho imithandazo? UYehova ukulungele ukusindisa nabani na olihlonelayo igama lakhe.—Roma 10:13.
INDAWO AHLALA KUYO: IBhayibhile ifundisa ukuba kukho “imimandla” emibini—ummandla womoya ekuhlala kuwo izidalwa ezinemizimba yomoya nendalo ebonakalayo equka umhlaba nendalo yonke. (Yohane 8:23; 1 Korinte 15:44) EBhayibhileni igama elithi “amazulu” lidla ngokubhekisela kummandla womoya. ‘Uhlala kuloo ndawo’ ke uMdali.—1 Kumkani 8:43.
Indlela oncedakala ngayo: Uba nembono ecacileyo ngoThixo. UMdali akangomandla akho kuyo yonke indawo nakwizinto zonke. UYehova nguMntu wokwenene onendawo ahlala kuyo. Sekunjalo, “Akukho sidalwa singabonakaliyo emehlweni akhe.”—Hebhere 4:13.
UBUNTU BUKATHIXO: IBhayibhile ifundisa ukuba uYehova uneempawu ezintle. “UThixo uluthando.” (1 Yohane 4:8) Akaze axoke. (Tito 1:2) Akanamkhethe, unenceba nemfesane akakhawulezi ukucaphuka. (Eksodus 34:6; IZenzo 10:34) Enye into enokubamangalisa abaninzi kukuba, uMdali unqwenela “ukusondelelana” nabo bamhlonelayo.—INdumiso 25:14.
Indlela oncedakala ngayo: Unokuba ngumhlobo kaYehova. (Yakobi 2:23) Ngokuya ubazi ubuntu bukaYehova, uza kuziqonda lula iingxelo zeBhayibhile.
‘MFUNE’
IBhayibhile isizobela umfanekiso ocacileyo ngoYehova uThixo. Endaweni yokungaqondakali, uMdali ufuna umazi. ILizwi lakhe iBhayibhile lithembisa oku: “Ukuba uthe wamfuna, uya kumfumana.” (1 Kronike 28:9) Kutheni ungazami ukumazi uThixo ngokufunda nokucamngca ngeengxelo eziseBhayibhileni? Ukuba wenjenjalo, iBhayibhile ithembisa ukuba uThixo ‘uya kusondela kuwe.’—Yakobi 4:8.
Mhlawumbi uyazibuza, ‘Ekubeni ndingenakuqonda yonke into ngoMdali, ndinokuba nguye njani umhlobo wakhe?’ Cinga ngoku: Ngaba umhlobo osenyongweni kagqirha kufuneka afunde ezonyango? Akunjalo! Umhlobo kagqirha usenokufundela into eyahluke ngokupheleleyo kuleyo. Nakuba kunjalo, bayakwazi ukuba ngabahlobo. Into ebalulekileyo kukuba umhlobo kagqirha uyabazi ubuntu bukagqirha, izinto azithandayo nangazithandiyo. Ngendlela efanayo, unokufunda eBhayibhileni uhlobo lomntu alulo uYehova ibe yiloo nto kanye efunekayo ukuze ube ngumhlobo wakhe.
Kunokuba iBhayibhile isizobele umzobo olumfiliba ngoMdali, inenkcazelo esiyifunayo ukuze simazi uThixo. Ngaba ungathanda ukwazi okungakumbi ngoYehova uThixo? AmaNgqina kaYehova afundisa abantu iBhayibhile ngesisa. Siyakumema ukuba uqhagamshelane neNgqina elikummandla wakho okanye ungene kwiwebhsayithi yethu, u-www.jw.org/xh.
Funda Okungakumbi
UThixo Uyazisondeza Kuwe
Kuthekani ukuba uyakholelwa kuThixo kodwa uzive ungasondelanga kuye?
Yintoni Eyenza Abantu Abaninzi Bacinge Ngobukho BoMdali?
Ngaba abantu badalwa nguThixo, okanye bavela ezilwanyaneni?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Wathi uYehova kuMoses: “Yiya kuFaro, ngokuba mna—mna lo ndiyiyekile yaba lukhuni intliziyo yakhe neentliziyo zabakhonzi bakhe,+ ukuze ndiyimise phambi kwakhe le miqondiso yam,+
2 nokuze wena uvakalise ezindlebeni zonyana wakho nezonyana wonyana wakho indlela endiqhubene ngokuqatha ngayo namaYiputa, nemiqondiso yam endiwamisele yona;+ yaye niya kwazi ngokuqinisekileyo ukuba ndinguYehova.”+
3 Ngoko uMoses noAron baya kuFaro baza bathi kuye: “Utsho uYehova uTHIXO wamaHebhere ukuthi, ‘Koda kube nini na usala ukuzithoba kum?+ Bandulule abantu bam baye kundikhonza.
4 Kuba ukuba uyaqhubeka usala ukubandulula abantu bam, uyabona, ndozisa iinkumbi emideni yakho ngomso.+
5 Yaye ziya kuwugubungela umphezulu womhlaba, ungabonakali umhlaba; zikudle zikugqibe konke okusindileyo, okuseleyo esichothweni, ziyidle yonke imithi yenu ehlumileyo endle.+
6 Ziya kuzalisa izindlu zenu, nezindlu zabakhonzi bakho bonke, nezindlu zamaYiputa onke, ngomkhamo abangazange bawubone ooyihlo nooyihlomkhulu, kususela mhla babakho emhlabeni de kube ngulo mhla.’”+ Waza ke wajika, waphuma kuFaro.+
7 Emva koko bathi abakhonzi bakaFaro kuye: “Koda kube nini na lo mntu enjengomgibe kuthi?+ Bandulule aba bantu baye kukhonza uYehova uThixo wabo. Akukazi nangoku na ukuba iYiputa sel’ itshabalele?”+
8 Ngoko uMoses noAron babuyiselwa kuFaro, waza wathi kubo: “Hambani, niye kukhonza uYehova uThixo wenu.+ Kodwa ngoobani kanye kanye abaza kuhamba?”
9 Wathi uMoses: “Siza kuhamba nolutsha lwethu neengwevu zakowethu. Sihambe kwanoonyana bethu neentombi zethu,+ kwanezimvu zethu neenkomo zethu,+ kuba simele senze umthendeleko kuYehova.”+
10 Wathi kubo: “Makube njalo, abe nani uYehova njengokuba ndinindulula nina nabantwana benu!+ Kodwa ke, ndiyabona ukuba, ninenjongo embi.+
11 Musani ukwenjenjalo! Makuhambe nina madoda omeleleyo, niye kukhonza uYehova, kuba benifuna oko kakade.” Bagxothwa baphuma phambi koFaro.+
12 Wathi uYehova kuMoses: “Yolula+ isandla sakho phezu kwelizwe laseYiputa, kunyuke iinkumbi zize ezweni laseYiputa, zibudle bonke utyani belo lizwe, yonke into eshiywe sisichotho.”+
13 Wayolula ngoko nangoko uMoses intonga yakhe phezu kwelizwe laseYiputa, waza uYehova wabangela ukuba kuvuthuze umoya wasempuma+ kwelo lizwe yonke loo mini nobusuku bonke. Kwakusa umoya wasempuma wazithwala iinkumbi.
14 Zenyuka iinkumbi kulo lonke ilizwe laseYiputa zaza zahlala kuwo wonke ummandla waseYiputa.+ Zaba luxanduva kakhulu.+ Azizange zibekho iinkumbi ezingako ngaphambi kwazo, yaye zingasayi kuze zibekho nasemva kwazo.
15 Zawugubungela wonke umphezulu womhlaba,+ laba mnyama ilizwe;+ zabudla zabugqiba bonke utyani belizwe neziqhamo zonke zemithi ezazishiywe sisichotho;+ akwasala nanye into eluhlaza emithini nakutyani basendle ezweni lonke laseYiputa.+
16 Ngoko uFaro wakhawuleza wabiza uMoses noAron waza wathi: “Ndonile kuYehova uThixo wenu nakuni.+
17 Ncedani, nisixolele isono sam,+ okwesi sihlandlo sodwa nize nimbongoze+ uYehova uThixo wenu ukuba asisuse kum esi sibetho sibulalayo.”
18 Ngoko waphuma kuFaro waza wambongoza uYehova.+
19 Ngoko uYehova wawujika umoya waba ngowasentshona onamandla kakhulu, wazithwala iinkumbi waziqhubela kuLwandle Olubomvu. Akwasala nanye inkumbi kummandla wonke waseYiputa.
20 Noko ke, uYehova wayiyeka yaba lukhuni intliziyo kaFaro,+ akabandulula oonyana bakaSirayeli.
21 Wathi uYehova kuMoses: “Yolulela isandla sakho emazulwini,+ ukuze kubekho ubumnyama ezweni laseYiputa, ubumnyama obungqingqwa.”
22 Wasolulela ngoko nangoko uMoses isandla sakhe ngasemazulwini, kwaza kwabakho isithokothoko sobumnyama ezweni lonke laseYiputa iintsuku ezintathu.+
23 Ababonana, akwasuka bani endaweni yakhe iintsuku ezintathu; kodwa kubo bonke oonyana bakaSirayeli kwabakho ukukhanya apho babehlala khona.+
24 Emva koko uFaro wabiza uMoses waza wathi: “Hambani, niye kukhonza uYehova.+ Makusale kuphela izimvu neenkomo zenu. Nabantwana benu bangahamba nani.”+
25 Kodwa wathi uMoses: “Kofuneka usinike ezandleni umbingelelo neminikelo etshiswayo, njengoko simele sinikele ngazo kuYehova uThixo wethu.+
26 Nemfuyo yethu iza kuhamba nathi.+ Asinakuvuma ukuba kusale nophuphu olu, kuba sothabatha kuyo ukuze sinqule uYehova uThixo wethu,+ yaye asazi nathi ukuba somnqula ngantoni na uYehova de sifike khona.”+
27 Wasuka wayiyeka uYehova ukuba ibe lukhuni intliziyo kaFaro, akavuma ukubandulula.+
28 Ngoko uFaro wathi kuye: “Phum’ uphele apha!+ Kwaye lumka! Mandingaphindi ndikubone phambi kobuso bam, kuba mhla ndakubona nje phambi kobuso bam uya kuba ngofileyo.”+
29 Wathi uMoses kuye: “Ndokwenza njengoko uthethile. Akusayi kuphinda undibone phambi kobuso bakho kwakhona.”+
Yithumele
Yithumele
Eksodus 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
1:1 Isihlabo awasibonayo uHabhakuki umprofeti.
1:2 Kunini na, Yehova, ndizibika, ungeva; ndikhala kuwe ndisithi, Ugonyamelo, ungasindisi?
1:3 Yini na ukuba undikhangelise ubutshinga, ukondele okubi? Yimbuqo nogonyamelo phambi kwam; kukho ubambano, kuphakame ingxabano.
1:4 Ngenxa yoko uyekelelwe umyalelo, ukuze kungaveli naphakade okusesikweni; kuba abangendawo bayawarhawula amalungisa; ngenxa yoko okusesikweni kuphuma kujikekile.
1:5 Khangelani phakathi kweentlanga, nondele, ningakhulumi nokukhuluma; ngokuba ndiya kusebenza umsebenzi ngemihla yenu, eningayi kukholwa nguwo, nokuba niyawubaliselwa.
1:6 Kuba, yabonani, ndixhoxha amaKaledi, uhlanga olulugcalagcala, oluyintshakavula; oluhamba nobubanzi behlabathi, ukuze luhluthe amakhaya angewalo.
1:7 Luyadengisa, luyoyikeka; kuphuma kwakulo okusesikweni kwalo, nokuphakama kwalo.
1:8 Anamendu ngaphezu kwezingwe amahashe alo, aqubula ngaphezu kweengcuka zangokuhlwa. Bayaphalisa abamahashe balo; abamahashe balo beza bevela kude, bee tshwebelele njengexhalanga elikhawulezayo ukuza kudla.
1:9 Bonke bephela beza ngokugonyamela; ubuso babo buzamela phambili; bahlanganisa abathinjwa njengentlabathi.
1:10 Bona bacukuceza ookumkani, nezidwangube ziyintlekisa kubo; bona bayazihleka iinqaba zonke; bafumba uthuli, bazithi hlasi.
1:11 Baya kwandula bakhukule ngokomoya, badlule, bazeke ityala; la mandla abe nguthixo wabo.
1:12 Wena akunguye na owasusela kwakumandulo, Yehova, Thixo wam, ungoyiNgcwele wam? Asiyi kufa. Yehova, ubamisele ukuba bagwebe; Liwa, ubaseke ukuba bohlwaye.
1:13 Wena ungomehlo ahlambulukileyo, ukuba angayikhangeli into embi, ukuba ungabi nakukondela okubi; ubondele ngani na ke abanginizi, ukuba uthi cwaka njeongendawo emginya olilungisa kunaye?
1:14 Ulwenze ke uluntu lwanjengeentlanzi zaselwandle, njengezinambuzane ezingenamlawuli.
1:15 Bonke bephela babanyusa ngeqherhu labo; babaqweqwedisa ngomnatha wabo, babahlanganise ngomnathakazi wabo; ngenxa yoko bayavuya, bagcobe.
1:16 Ngenxa yoko babingelela kumnatha wabo, baqhumisele kumnathakazi wabo; kuba sityebe ngezo zinto isahlulo sabo, nokudla kwabo kwaba ngamanqatha ngazo.
1:17 Baya kuwukhuphela na ngenxa yoko umnatha wabo, bahlale bebulala iintlanga, bangacongi na?
2:1 Ndiya kuma emboniselweni yam, ndizibeke phezu kwenqaba, ndibonisele, ukuba ndiyibone into aya kuyithetha kum, nento endiya kuphendula yona ngenxa yesimangalo sam.
2:2 Wandiphendula ke uYehova, wathi, Bhala umbono, uwukrole kakuhle emacwecweni, ukuze abaleke owulesayo.
2:3 Kuba umbono usaya kuba ngowexesha elimisiweyo, ukhawulezela ekupheleni, angathethi wona amanga; ukuba uthe wazilazila, wulinde, kuba uya kuza, awuyi kubuya umva.
2:4 Yabona, ugxalathelene, awuthe tye, umphefumlo wakhe phakathi kwakhe; ke lona ilungisa liya kudla ubomi ngokholo lwalo.
2:5 Naphezu koko, iwayini ngumtshinizisi, umfo okhukhumeleyo, akahlali; yena owandisileyo umbilini wakhe njengelabafileyo, abe enjengokufa, enganeliswa, koko ezihlangani sela kuye iintlanga zonke, azibuthele kuye izizwe zonke.
2:6 Aziyi kuwenza umzekeliso ngaye yini na, zonke ezo ziphela, zimkwekwele, zimntsonkothele, zisithi, Uha, lowo wandisa okungekwakhe! (kunini na?) esenjenjalo ezisindanisa ngezibambiso?
2:7 Abakudlayo abayi kusuka beme ngesiquphe yini na, bavuke abakuqungaqungayo, ube ngamaxhoba kubo?
2:8 Ekubeni wena ubhunyule iintlanga ezininzi, aya kukubhunyula onke amasalela ezizwe, ngenxa yamagazi oluntu, nangenxa yokuligonyamela kwakho ilizwe, nomzi, nabemi bawo bonke.
2:9 Yeha, oyizuzela indlu yakhe inzuzo embi, ukuze ayakhele phezulu indlu yakhe, ukuze azihlangule esandleni sobubi!
2:10 Uyicebele ihlazo indlu yakho, ngokunqamla izizwe ezininzi; wonile kumphefumlo wakho.
2:11 Ngokuba ilitye eliseludongeni liya kukhala, nomqadi womthi usabele kulo.
2:12 Yeha ke, owakha umzi ngamagazi, oqinisa umzi ngobugqwetha!
2:13 Yabona, akuphumi kuYehova wemikhosi na ukuthi izizwe zizixhamlele umlilo, izizwe zizityhafisele okulambathayo?
2:14 Kuba ihlabathi liya kuzala kukwazi ubuqaqawuli bukaYehova, njengamanzi egubungele ulwandle.
2:15 Yeha, wena useza ummelwane wakho, usongezelela ubushushu bakho kuye, umnxilisa nokumnxilisa, ukuze ubondele ubuze bakhe!
2:16 Uya kuhluthiswa ngocukucezo, kungabi luzuko; sela nawe, kubonakale ukungaluki kwakho. Iya kujikela kuwe indebe yesokunene isandla sikaYehova, ucukucezo olukhulu lube phezu kozuko lwakho.
2:17 Ngokuba ukuyigonyamela kwakho iLebhanon kokugubungela; nokuchithachitha kwakho iinyamakazi, okwaziqhiphula umbilini; ngenxa yamagazi oluntu, nangenxa yokuligonyamela kwakho ilizwe, nomzi, nabemi bawo bonke.
2:18 Unceda ntoni na umfanekiso oqingqiweyo, ukuba awuqingqe nje umenzi wawo? Unceda ntoni na otyhidiweyo, nomyali wobuxoki, ukuba umyili wento ayiyilileyo akholose nje ngayo, ukuze enze izinto ezingento, ezizidenge?
2:19 Uha, kothi emthini, Vuka! athi kwilitye elithe cwaka, Suk ume! Lingayala na? Nalo, lifakwe egolideni nasesilivereni; akukho nto ingumoya phakathi kwalo.
2:20 UYehova ke yena usetempileni yakhe engcwele; malithi tu ebusweni bakhe lonke ihlabathi.
3:1 Umthandazo kaHabhakuki umprofeti, ngeshigayon:
3:2 Yehova, ndiluvile udaba lwakho, ndoyika; Yehova, wuphilise umsebenzi wakho phakathi kweminyaka, Wazise phakathi kweminyaka; Ekugugumeni kwakho khumbula inceba.
3:3 UThixo uza evela kwaTeman, OyiNgcwele evela ezintabeni zaseParan. (Phakamisani.) Igubungele amazulu indili yakhe, Ihlabathi lizele yindumiso yakhe.
3:4 Ubumhlophe bakhe busuke baba njengokukhanya; Yimithi emacaleni akhe; Kulapho ke ukuzimela kwamandla akhe.
3:5 Phambi kwakhe kuhamba indyikitya yokufa, Kulandele icesina ezinyaweni zakhe.
3:6 Umi, walishukumisa ihlabathi; Ukhangele, wazishukumisa iintlanga; Zaba nkumenkume iintaba zanini, Zasibekeka iinduli zasephakadeni; Iindlela zakhe yena zisephakadeni.
3:7 Ndibone iintente zakwaKushan zisenkathazweni; Amalengalenga elizwe lakwaMidiyan adidizela.
3:8 Yabe iyimilambo na, Yehova, Yabe iyimilambo, kusini na, owavutha ngayo na umsindo wakho? Yabe ilulwandle, kusini na, Owaphuphumela lona umsindo wakho, Ukuze nje ukhwele emahasheni akho, Ezinqwelweni zakho zokusindisa?
3:9 Sizihlubile sazihluba isaphetha sakho; Zifungelwe ilizwi iintonga zokohlwaya. (Phakamisani.) Ihlabathi uligqobhoza imilambo.
3:10 Zikubonile, ziyankwantya iintaba, Kudlule isiphango samanzi; Amanzi anzongonzongo akhupha isandi sawo, Aziphakamisela phezulu izandla zawo.
3:11 Latshona ilanga nenyanga ekhayeni lazo, Ngokukhanya kweentolo zakho ezihambayo, Ngobumhlophe bokubengezela kwezikhali zakho.
3:12 Ulinyathela ilizwe ubhavuma, Unyhashe iintlanga unomsindo. Uphuma ukuba usindise abantu bakho.
3:13 Ukuba usindise umthanjiswa wakho: Uphaluse intloko endlwini yongendawo, Usihlube isiseko sakhe, ude use entanyeni. (Phakamisani.)
3:14 Uyihlaba ngeentonga zakhe intloko yezimpi zakhe, Ezigalelekayo zisiza kundichitha; Ezikuvuyelela kwazo ngathi ziza kudla olusizana entsithelweni.
3:15 Unyathela ulwandle ngamahashe akho, Isiyaluyalu samanzi amaninzi.
3:16 Ndithe ndakuva, saxuxuzela isisu sam, Umlomo wam wabebezela seso sithonga; Kwangena impehla emathanjeni am, ndagungqa apho ndimi khona; Ukuba ndilindele imini yembandezelo, Eza ebantwini oya kubangenela.
3:17 Nokuba umkhiwane awusayi kutyatyamba, Kungabikho ndyebo emidiliyeni; Nokuba isiqhamo somnquma asiyi kuba siso, Amasimi angabi nakudla, Iphele esibayeni impahla emfutshane, Kungabikho nkomo esitalini:
3:18 Mna ke ndiya kudlamka ndikuYehova, Ndigcobe ndikuThixo umsindisi wam.
3:19 Ungamandla am uYehova iNkosi; Uzenza iinyawo zam, zibe njengezamaxhamakazi, Andinyathelise emimangweni yam. Kumongameli owokubethelwa izinto ezineentambo.


text:
Ibali 84: Ingelosi Ityelela UMariya
ELI bhinqa lihle nguMariya. UngumSirayelikazi ohlala kwidolophu yaseNazarete. UThixo uyazi ukuba ungumntu olungileyo. Yiyo loo nto ethumele ingelosi yakhe uGabriyeli ukuba ithethe naye. Ngaba uyazi ukuba uze kuthetha ngantoni uGabriyeli kuMariya? Makhe sibone.
‘Vuya, wena ubabalweyo,’ uyambulisa uGabriyeli. ‘UYehova unawe.’ UMariya akazange ambone lo mntu ngaphambili. Uba nexhala, kuba akazi ukuba uthetha ukuthini na. Kodwa kwangoko uGabriyeli umenza azole.
‘Musa ukoyika, Mariya,’ utsho. ‘UYehova ukholisiwe nguwe. Kungenxa yoko le nto eza kukwenzela into engummangaliso. Kungekudala uya kuzala umntwana. Uya kumthiya igama elinguYesu.’
UGabriyeli uyaqhubeka ecacisa: ‘Yena uya kuba mkhulu, abizwe ngokuthi nguNyana woThixo Osenyangweni. UYehova uya kumenza ukumkani, njengoDavide. Kodwa uYesu uya kuba ngukumkani ngonaphakade, yaye ubukumkani bakhe abusayi kuphela!’
‘Kunokwenzeka njani na oku?’ uyabuza uMariya. ‘Anditshatanga nakutshata. Andikhange ndihlale nandoda, ngoko ndingamfumana njani na umntwana?’
‘Amandla kaThixo aya kuza phezu kwakho,’ uGabriyeli uyaphendula. ‘Ngoko umntwana kuya kuthiwa nguNyana kaThixo.’ Wandula ke athi kuMariya: ‘Khumbula uElizabhete ozalana nawe. Abantu bebesithi mdala gqitha ukuba angafumana abantwana. Kodwa ngoku kungekudala uya kuzala unyana. Ngoko uyabona, akukho nto ingenakwenzeka kuThixo.’
Kwangoko uMariya uthi: ‘Ndingumkhonzazana kaYehova! Makwenzeke kum ngokwelizwi lakho.’ Emva koko ingelosi iyamshiya.
Ngokukhawuleza uMariya uya kuElizabhete. Xa uElizabhete esiva ilizwi likaMariya, umntwana osesiswini sikaElizabhete uyaxhuma ngovuyo. UElizabhete uzaliswa ngumoya kaThixo, aze athi kuMariya: ‘Usikelelwe wena phakathi kwabafazi.’ UMariya uhlala noElizabhete malunga neenyanga ezintathu, aze ke abuyele ekhaya eNazarete.
UMariya sele eza kutshata nendoda egama linguYosefu. Kodwa xa uYosefu esiva ukuba uMariya uza kufumana umntwana, ucinga ukuba angatshati naye. Kodwa ingelosi kaThixo ithi kuye: ‘Musa ukoyika ukumthabatha uMariya njengomkakho. Kuba nguThixo omnike unyana.’ Ngoko uMariya noYosefu bayatshata, baze balinde ukuba kuzalwe uYesu
Imibuzo
- Ngubani lo mfazi ukulo mfanekiso?
- UGabriyeli uthini kuMariya?
- UGabriyeli umchazela njani uMariya ukuba uza kuba nomntwana nangona engazani nandoda?
- Kwenzeka ntoni kuMariya xa etyelela uElizabhete azalana naye?
- Ucinga ntoni uYosefu xa efumanisa ukuba uMariya uza kuba nomntwana, kodwa kutheni eyeka ukucinga oko?
Imibuzo eyongezelelekileyo
- Funda uLuka 1:26-56.
Yintoni eboniswa nguLuka 1:35 ngokuphathelele ukungafezeki esakuzuz’ ilifa kuAdam xa umoya oyingcwele wawufudusela ubomi boNyana kaThixo kwisibeleko sikaMariya? (Hag. 2:11-13; Yoh. 6:69; Heb. 7:26; 10:5)
UYesu wazukiswa njani kwanangaphambi kokuzalwa kwakhe? (Luka 1:41-43)
UMariya wawamisela wuphi umzekelo omhle amaKristu afumana izabelo ezikhethekileyo zenkonzo? (Luka 1:38, 46-49; 17:10; IMize. 11:2)
- Funda uMateyu 1:18-25.
Nakuba uYesu engazange abizwe ngegama lakhe elinguImanuweli, indima yakhe njengomntu yayizalisekisa njani intsingiselo yalo? (Mat. 1:22, 23; Yoh. 14:8-10; Heb. 1:1-3)
Funda Okungakumbi
Ikhadi LeBhayibhile LikaMariya
Funda ukuba uMariya wamsa phi uYesu xa wayeneentsuku eziyi-40 ezelwe. Printa, usike uze uzigcinele eli khadi leBhayibhile.
UMariya
—“Khangela! Ikhobokazana LikaYehova!”
Impendulo kaMariya kwingelosi uGabriyeli yabonisa ntoni ngokholo lwakhe? Ziziphi ezinye iimpawu ezintle awazibonisayo?